Individu 18 hingga 29 tahun paling ramai dijangkiti Covid minggu lalu

Jumlah jangkitan baharu Covid-19 dalam tempoh 24 jam lalu di seluruh negara semalam (Ahad, 18 September 2022) kekal di bawah 2,000 buat hari ketiga berturut-turut, lapor Kementerian Kesihatan (KKM) hari ini.

Data laman sesawang CovidNOW yang dikemas kini pagi ini menunjukkan dalam tempoh itu sebanyak 1,639 kes dilaporkan berbanding 1,572 pada Sabtu.

Jumlah jangkitan baharu itu turut melibatkan sembilan kes import.

Jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,818,890 kes, dengan 4,756,967 pesakit telah sembuh, termasuk 2,056 pesakit pulih semalam.

Daripada jumlah jangkitan baharu semalam, 1,148 kes melibatkan individu yang telah menerima suntikan dos penggalak vaksin Covid-19, diikuti 309 kes (penerima dua dos); 172 kes (individu tidak divaksinasi); dan 10 kes (individu yang belum lengkap divaksinasi).

KKM juga memaklumkan sehingga kini, sebanyak 25,611 kes masih aktif, turun sedikit berbanding 26,032 yang dicatat pada Sabtu.

Jumlah itu termasuk, 24,404 pesakit yang masih menjalani kuarantin di rumah (24,797 pada Sabtu); dan empat pesakit ditempatkan di PKRC, sama seperti pada Sabtu.

Jumlah pesakit yang dirawat di hospital pula turun sedikit kepada 1,143, berbanding 1,171 pesakit pada Sabtu, manakala jumlah pesakit yang dirawat di unit rawatan rapi kekal pada 60 pesakit, dengan 39 daripadanya memerlukan alat bantuan pernafasan (37 pada Sabtu).

Data laman sesawang CovidNOW juga menunjukkan dalam tempoh minggu ini, individu berusia 18 hingga 29 tahun paling ramai menyumbang kepada kes baharu iaitu membabitkan 3,567 kes.

Berikut adalah kes sepanjang minggu ini mengikut kategori umur:

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes brought in death (BID).

Semua kes kematian iti dilaporkan di Melaka (BID); Perak; Sabah; dan Selangor.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,312 kes, termasuk 7,718 kes BID.

Sementara itu, KKM juga melaporkan sejak Program Imunisasi Covid-19 Kebangsaan (PICK) dilancarkan 24 Februari tahun lalu hingga semalam lebih 72.32 juta dos vaksin telah diberikan kepada populasi Malaysia, termasuk rakyat asing.

Daripada jumlah itu, 28,098,910 melibatkan dos pertama; 27,503,689 (doa kedua); 16,229,273 (dos penggalak pertama); dan 491,593 (dos penggalak kedua).


Peguam Zahid pertikai kaitan tabiat membeli belah dalam kes Yayasan Akalbudi

Peguam mewakili Datuk Seri Ahmad Zahid Hamidi mempertikai pandangan pihak pendakwaan yang mengaitkan tabiat membeli belah barangan berharga Presiden UMNO dan isterinya dalam perbicaraan rasuah melibatkan dana Yayasan Akalbudi.

Peguam Hamidi Mohd. Noh berhujah di Mahkamah Tinggi dengan meminta pandangan tersebut tidak sewajarnya dipertimbangkan kerana ia tidak relevan dalam kes rasuah, pecah amanah dan pengubahan wang haram yang dihadapi Zahid.

Beliau merujuk kepada butiran penghujahan Timbalan Pendakwa Raya Datuk Raja Rozela Raja Toran bahawa Zahid dan isteri, Datin Seri Hamidah Khamis menjelaskan bil kad kredit melebihi RM1.3 juta menggunakan wang Yayasan Akalbudi selepas membeli belah di gedung mewah seperti Giorgio Armani, Louis Vuitton dan Hermes dalam tempoh dua tahun.

Raja Rozela ketika itu berhujah antara lain menyatakan: “Walaupun diakui tabiat berbelanja tertuduh dan isteri mungkin tidak menjadi masalah dalam kes ini, seseorang akan tertanya-tanya sama ada mereka memikirkan golongan miskin di negara ini ketika membeli belah di gedung berjenama dan mewah.”

Yayasan Akalbudi yang dimiliki oleh bekas Timbalan Perdana Menteri itu diwujudkan sejak 2013 bagi membasmi kemiskinan dan meningkatkan kebajikan golongan miskin.

Sehubungan itu, Hamidi memohon pandangan mengenai tabiat berbelanja Zahid dan Hamidah tidak diambil kira oleh mahkamah kerana ia memprejudiskan anak guamnya dan isteri.

Ujar beliau, pihak pembelaan benar-benar tersinggung dengan kenyataan itu yang tidak sepatutnya dibangkitkan oleh pihak pendakwaan pada sesi penghujahan.

Dalam prosiding hari ini, Hamidi turut menyatakan bahawa Zahid tidak sepatutnya didakwa di mahkamah, sebaliknya pihak yang melakukan kesalahan adalah bekas Setiausaha Eksekutifnya, Mejar Mazlina Mazlan.

Zahid, 68, dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Perbicaraan di hadapan Hakim Datuk Collin Lawrence Sequerah bersambung Isnin.


Sebanyak 2,195 laman sesawang judi dalam talian disekat

Sebanyak 2,195 laman sesawang yang mempromosikan judi dalam talian sudah disekat pihak berkuasa setakat Mac lalu.

Suruhanjaya Komunikasi dan Multimedia Malaysia (SKMM) dalam satu kenyataan berkata sekatan tersebut dibuat selepas menerima permohonan rasmi pihak polis yang meminta sekatan dilaksanakandi bawah Akta Rumah Perjudian Terbuka 1953, selain orang ramai juga menyalurkan maklumat kepada agensi itu.

“SKMM turut bekerjasama dengan pihak penyedia platform media sosial berpangkalan di luar negara seperti Facebook, Twitter dan YouTube untuk menurunkan kandungan sedemikian.

“Ia dapat dilakukan mengikut terma perkhidmatan dan piawaian komuniti yang ditetapkan oleh pihak mereka sendiri,” katanya dalam kenyataan hari ini.

Terdahulu, kontroversi tercetus apabila muncul beberapa iklan komersil mempromosikan judi dalam talian yang tular dalam media sosial sehingga menimbulkan rasa tidak puas hati memandangkan umat Islam ketika ini sedang menyambut bulan Ramadan.

Mengulas lanjut, ia berkata, dari aspek penguatkuasaan, SKMM turut melaksanakan audit pengesahan data pelanggan talian telefon prabayar bagi memastikan nombor aktif disahkan.

Usaha itu penting bagi mengelakkan talian disalah guna oleh pihak tidak bertanggungjawab untuk tujuan jenayah termasuklah aktiviti penipuan dan kegiatan promosi judi dalam talian.

“Sejumlah 19,765 talian telah ditamatkan atas kesalahan mesej ringkas ‘spam’ yang dikesan mempromosikan judi dalam talian, pinjaman tidak berlesen dan lain-lain,” kata kenyataan itu.

Sehubungan itu, SKMM memberi peringatan kepada pengguna agar lebih bertanggungjawab dengan tidak menyebarkan kandungan sedemikian yang boleh memudaratkan masyarakat.

Sekiranya terjumpa kandungan sebegitu, ujar SKMM, para pengguna media sosial digesa agar segera melaporkan secara terus kepada pihak berkuasa untuk tindakan selanjutnya.


12 kluster baharu pendidikan dikesan

Dua belas daripada 13 kluster baharu Covid-19 yang dikesan semalam melibatkan kategori pendidikan, manakala satu lagi berkaitan tempat kerja, lapor Kementerian Kesihatan (KKM), hari ini.

Kluster pendidikan itu dikesan di Kelantan, Negeri Sembilan, Selangor, Johor, Perak, Pahang, dan Pulau Pinang, menurut laman sesawang Covidnow kendalian KKM yang dikemas kini tengah malam tadi.

Lima daripada kluster berkaitan pendidikan itu dikesan di Kelantan melibatkan 44 kes positif Covid-19. Kluster berkenaan ialah:

Selangor pula merekodkan dua kluster pendidikan iaitu masing-masing Kluster Cahaya Seksyen 11 Petaling Jaya sebanyak 12 kes, dan Kluster Jalan Semenyih Asa Jaya, Hulu Langat (14 kes).

Negeri Sembilan, Johor, Perak, Pahang, dan Pulau Pinang masing-masing mencatat satu kluster pendidikan.

Kluster Jalan Pintas Teluk Kemang membabitkan 34 kes merebak di tiga daerah iaitu Rembau, Port Dickson serta Seremban, manakala Kluster Persiaran Sri Bendahara, Segamat, Johor melibatkan 42 kes.

Kluster Jalan Sultan Ahmaddin Shah di Perak Tengah mencatat 10 kes, diikuti Kluster Jalan Medang, Bentong, Pahang (41 kes), dan Kluster Permatang Binjai, Seberang Perai Utara, Pulau Pinang (tujuh kes).

Sehingga semalam, sebanyak 235 kluster daripada 6,306 yang dilaporkan sejak awal 2020 lalu, masih aktif manakala selebihnya telah ditamatkan.


Johor, Negeri Sembilan dilanda banjir, 640 mangsa dipindahkan

Johor, Pahang dan Sabah dilanda banjir susulan hujan lebat berterusan menjadikan angka keseluruhan mangsa yang dipindahkan seramai 640 orang, setakat pagi ini.

Bagi Johor, dua daerah yang terjejas melibatkan Segamat dan Kota Tinggi dengan 93 mangsa dipindahkan ke tiga pusat pemindahan sementara (PPS).

Jawatankuasa Pengurusan Bencana Daerah (JPBD) dalam kenyataan memaklumkan sebuah pusat pemindahan sementara (PPS) di Dewan Al-Barakah, Kota Tinggi yang menempatkan 72 mangsa daripada 18 keluarga dibuka jam 10 malam tadi.

Ini menjadikan keseluruhan tiga PPS dibuka termasuk dua PPS di Balai Raya Kampung Batu Badak dan Balai Raya Kampung Kuala Paya yang menempatkan 21 mangsa daripada enam keluarga di Segamat, sejak semalam.

Antara kawasan yang terjejas adalah Kampung Seberang Batu Badak, Kampung Batu 5 dan Kampung Kuala Paya di Segamat dan Kampung Sri Jaya serta Kampung Sri Delima di Kota Tinggi.

Sementara di Pahang, daerah Lipis dilaporkan banjir malam tadi menyebabkan 19 mangsa daripada lapan keluarga terpaksa dipindahkan ke PPS di Sekolah Kebangsaan Lubuk Kulit.

Sekretariat Pengurusan Bencana Daerah Lipis, Kapten (PA) Mohd Nor Azhar Yusof hujan lebat yang berlaku di kawasan Tersang menyebabkan berlaku limpahan air di Sungai Telang dan anak sungai di kawasan Kampung Lubuk Kulit.

Manakala di Sabah, jumlah mangsa banjir kekal 528 orang daripada 162 keluarga yang masih berada di tujuh PPS di tiga daerah iaitu Tenom, Beaufort dan Kunak.

Sekretariat Jawatankuasa Pengurusan Bencana Sabah dalam kenyataan memaklumkan daerah Tenom menempatkan mangsa banjir teramai iaitu 443 orang daripada 139 keluarga yang dipindahkan ke lima PPS di daerah itu.

PPS di Dewan Datuk Seri Panglima Dun Banir di Beaufort pula menempatkan 57 mangsa daripada 17 keluarga, manakala Dewan Kampung Airport Tun Fuad di Kunak menempatkan 28 mangsa daripada enam keluarga.


Kebebasan bersuara: DAP cuba tutup mulut MP PN di Parlimen

Selepas kerajaan gagal menjelaskan lebih terperinci dakwaan Lembaga Hasil Dalam Negeri (LHDN) di bawah bekas Menteri Kewangan, Lim Guan Eng membatalkan pengecualian cukai kepada Yayasan Al-Bukhary, kini Ahli Parlimen Pakatan Harapan-Barisan Nasional (PH-BN), cuba menutup mulut pengkritiknya di Dewan Rakyat.

Tindakan untuk merujuk ahli Parlimen Perikatan Nasional (PN) ke jawatankuasa khas kerana didakwa menghina Dewan Rakyat adalah antara cara digunakan penyokong kerajaan PH-BN sekarang, supaya sesuatu isu, seperti cukai Yayasan Al-Bukhary dan kunjungan Perdana Menteri, Datuk Seri Anwar Ibrahim ke Arab Saudi, tidak dijadikan bahan mengkritik kelemahan pentadbiran PH-BN.

Dakwaan menghina Parlimen itu dibuat menyusul laporan kebimbangan yang semakin meningkat dalam kalangan masyarakat awam berhubung kebebasan bersuara sejak Anwar menjadi Perdana Menteri empat bulan lalu, sebagaimana laporan Straits Times Singapura, baru-baru ini.

Antara lain, laporan itu menyatakan tindakan beliau sendiri terhadap pengkritik politik daripada pembangkang – Perikatan Nasional (PN) – adalah antara contoh halangan kebebasan bersuara.

Saman dan laporan fitnah jenayah telah difailkan terhadap mereka, termasuk terhadap Pengerusi PN yang juga bekas Perdana Menteri kelapan, Tan Sri Muhyiddin Yassin.

Sebelum ini, Ahli Parlimen PN Kapar, Dr Halimah Ali turut menjadi sasaran untuk dirujuk ke jawatankuasa Parlimen.

Hari ini, ahli Parlimen yang menyokong kerajaan PH-BN, RSN Rayer (DAP-Jelutong) meminta Dewan Rakyat mengenakan tindakan terhadap ahli Parlimen PN Machang, Wan Ahmad Fayhsal Wan Ahmad Kamal, selepas Ketua Armada Bersatu Malaysia itu membuat laporan polis terhadap Datuk Seri Anwar Ibrahim.

Menurutnya laporan polis oleh Wan Ahmad Fayhsal mengenai jawapan Perdana Menteri di Parlimen adalah tidak wajar.

Pemimpin DAP itu berkata tiada jabatan atau agensi kerajaan, termasuk polis, mempunyai hak untuk menyiasat perkara yang dibangkitkan di Parlimen, seperti yang dijamin oleh Perlembagaan.

Rayer berkata jika Wan Fayhsal merasakan Anwar telah mengelirukan Dewan, beliau boleh mengemukakan usul untuk merujuk perdana menteri kepada jawatankuasa hak dan keistimewaan.

Ronald Kiandee (PN-Beluran) mencelah, menyatakan bahawa Rayer harus menyuarakan masalah itu secara bertulis.

Timbalan Speaker, Datuk Ramli Mohd Nor kemudian berkata prosiding Parlimen kebal daripada pendakwaan, sambil menambah beliau bersetuju dengan Ronald bahawa Rayer perlu membuat aduan bertulis kepada Speaker Dewan Rakyat, Datuk Johari Abdul.

Tiga hari lalu, sayap pemuda Bersatu, Armada membuat laporan polis terhadap Guan Eng dan Anwar berhubung isu pengecualian cukai yang dibangkitkan di Dewan Rakyat baru-baru ini.

Laporan polis itu berkata Guan Eng membuat fitnah terhadap Pengerusi PN, Tan Sri Muhyiddin Yassin berhubung isu rayuan pengecualian cukai Yayasan Al-Bukhary, walhal sememangnya terdapat rayuan yang dibuat semasa beliau menjadi PM.

Guan Eng semasa membuat laporan polis terhadap Muhyiddin menggunakan jawapan di Parlimen diberikan Anwar yang didakwa Armada Bersatu sebagai mengelirukan kerana fakta salah.

Wan Ahmad Fayhsal dilaporkan berkata laporan polis yang dibuat Armada adalah jelas, mudah dibaca dan tidak rumit atau mengelirukan.

“Tidak seperti pembohongan yang dilakukan DAP dan Anwar. Itukah sebabnya Guan Eng meloncat, menyerang dan mengugut saya?,” katanya.

Menurutnya, Guan Eng datang membuat laporan polis dengan membawa poster “Muhyiddin Fitnah”.

“Guan Eng juga menyebarkan laporan polisnya. Ini suatu perkara yang direncanakan untuk tujuan propaganda DAP kerana Guan Eng terkesan dengan apa yang saya katakan.

“Lupakah Guan Eng fitnah dahsyat yang lebih besar yang dilontarkan oleh Anwar bahawa Muhyiddin selewengkan RM600 bilion. Kemudian turun RM530 bilion… kemudian bertukar kepada RM92.5 bilion… kemudian jatuh merudum kepada RM4.5 bilion?

“Yang terkini dan yang cuba dipalitkan kepada Muhyiddin bukan lagi seleweng duit tapi salah guna kuasa. Jumlahnya bukan yang dituduh awal-awal dulu. Itu bukan fitnah jahat?,” soalnya.

MP PN fail usul tergempar, bincang kunjungan Anwar ke Arab Saudi


PAS kekal dengan PN, minta Kit Siang nasihat PMX jangan kuat menipu

Tawaran untuk menyertai kerajaan campuran dibuat oleh veteran DAP Lim Kit Siang ditolak PAS.

Ketua Penerangan PAS, Ir Khairil Nizam Khirudin berkata tawaran Kit Siang tidak akan dilayan kerana mereka akan kekal bersama Perikatan Nasional (PN) dan meminta supaya menasihati Perdana Menteri supaya jangan kuat menipu rakyat.

“Kami komited dengan Perikatan Nasional.

“Boleh minta Lim Kit Siang untuk nasihat kerajaan campuran Madani dan PM10 supaya tidak menipu rakyat dan beri janji-janji kosong,” katanya dipetik laporan MalaysiaNow.

Khairil Nizam juga menegaskan PAS akan bersama Bersatu dalam gabungan PN untuk melawan Pakatan Harapan (PH)-UMNO pada Pilihan Raya Negeri (PRN) nanti.

Terdahulu, Kit Siang menawarkan kepada PAS untuk bersama dalam kerajaan campuran dengan meletak dua syarat.

Pertama, Kit Siang berkata Presiden PAS, Tan Sri Abdul Hadi Awang harus menghentikan permusuhan terhadap Datuk Seri Anwar Ibrahim dan membuktikan keikhlasannya terhadap perdamaian itu.

Kedua, Hadi perlu berjanji agar tidak lagi melemparkan tohmahan tidak berasas terhadap DAP dan sekiranya bersetuju, PAS perlu dijemput menyertai kerajaan campuran.

Kit Siang berkata langkah perdamaian ini juga siring dengan titah Yang di-Pertuan Agong Sultan Abdullah Sultan Ahmad Shah bahawa Malaysia memerlukan kestabilan politik untuk menjadi sebuah negara yang progresif dan makmur.

Pada Pilihan Raya Umum ke-15 (PRU-15) tahun lalu, PAS memenangi 49 daripada 222 kerusi Parlimen, yang terbanyak daripada semua parti tunggal.


Dua saksi dicari bantu perbicaraan kes bunuh warga Indonesia

Polis sedang mengesan dua saksi penting bagi membantu perbicaraan kes bunuh seorang lelaki Indonesia pada 2018.

Ketua Polis Daerah Kajang ACP Mohd Zaid Hassan berkata kedua-dua individu merupakan warganegara Indonesia iaitu Syamsiah Ismail dengan alamat terakhir di No 2 Jalan Tasik Indah, Off Jalan Ipoh, Sentul dan Bahari Hasan beralamat terakhir di Town Centre Taman Desa, Jalan Klang Lama, menurut laporan Bernama.

Beliau berkata mereka diminta hadir semasa perbicaraan kes itu pada 6, 7, 13 dan 14 Jun ini di Mahkamah Sesyen Kajang sebagai saksi pendakwaan.

“Pada 22 Ogos 2018, pihak Ibu Pejabat Polis Daerah Kajang menerima satu laporan berkaitan kematian seorang lelaki warganegara Indonesia di Hospital Kajang. Kes diklasifikasikan di bawah Seksyen 302 Kanun Keseksaan.

“Suspek yang terlibat telah ditangkap dan dituduh di mahkamah,” menurutnya dalam kenyataan hari ini.

Orang ramai yang mempunyai maklumat berkaitan kes itu diminta tampil menyalurkannya kepada pihak polis atau menghubungi Pegawai Penyiasat kes ASP Redzuan Mat Salleh di talian 013-7854 100.


Naik taraf Ketua Pembangkang, Anwar jual diri dengan jawatan: Pejuang

Langkah kerajaan Perdana Menteri (PM) Datuk Seri Ismail Sabri Yaakob menaik taraf kedudukan Ketua Pembangkang Datuk Seri Anwar Ibrahim sama dengan seorang menteri satu pembaziran belanja kerajaan, kata parti Pejuang diterajui Tun Dr Mahathir Mohamad.

Anwar sebelum ini menolak tawaran sama ketika pentadbiran kerajaan Perikatan Nasional (PN) atas alasan ia satu penghinaan dan menolak kononnya ia satu pembaziran, tetapi kini menerima tawaran sama yang dibuat oleh PM dari UMNO.

Pejuang melihat langkah tersebut sebagai satu pembaziran dan menyifatkan Anwar sudah menjual diri dengan jawatan serta kedudukan apabila menerima tawaran tersebut, kata Timbalan Presidennya, Datuk Marzuki Yahya.

“Ini satu pembaziran terhadap perbelanjaan kerajaan. Pembangkang sebelum ini berpendirian dan bercakap soal rakyat tetapi akhirnya menjual diri dengan jawatan dan kedudukan melalui perjanjian ini.

“Saya melihat bahawa kerajaan sudah tiada pembangkang. Seharusnya mereka mengambil kepentingan rakyat. Di mana-mana negara demokrasi pun, menjadi kerajaan dan pembangkang itu perkara biasa tetapi kali ini, perjanjian yang ada lebih tertumpu kepada kepentingan politik,” katanya dipetik sebuah laporan media.

Ismail Sabri baru-baru ini menyerahkan pengesahan naik taraf Ketua Pembangkang sama dengan seorang menteri kepada Anwar.

Langkah tersebut antara perkara yang dipersetujui dalam Perjanjian Persefahaman (MOU) yang dimeterai kerajaan dengan blok pembangkang, Pakatan Harapan (PH), ia menyaksikan kedua-dua pihak mencapai mencapai demi kestabilan politik negara di samping kerajaan menjanjikan beberapa pembaharuan.

Untuk rekod, Anwar semasa menolak tawaran mantan PM Tan Sri Muhyiddin Yassin sebelum ini berkata, “Tak pernah saya sebut. Tak pernah saya minta. Tak pernah saya fikir pun munasabah untuk dalam keadaan pandemik, ekonomi yang meleset ini mahu dapat RM40,000, RM50,000 gaji tambahan dan kemudahan setaraf menteri kanan.

“Saya tidak langsung berfikir ini wajar dan munasabah. Takkanlah ini boleh dibuai. Bagi saya satu penghinaan, orang nak dapat RM50, RM100 tambahan sebulan untuk cari nafkah anak-anak pun susah, kamu pelawa ketua pembangkang RM40,000, RM50,000 sebulan tambahan dengan segala status dan sebagainya.”

Lebih memalukan, Anwar menerima tawaran tersebut daripada sebuah kerajaan diterajui UMNO, tetapi ia bukan satu masalah kerana beliau juga sanggup bersekongkol dengan kumpulan kleptokrat untuk menjayakan misinya menumbangkan kerajaan PN sebelum ini.


Rentas negeri bonus kepada Langkawi: MB Kedah

Menteri Besar Kedah, Muhammad Sanusi Md Nor menyifatkan kebenaran merentas negeri yang diumumkan kerajaan hari ini, ibarat bonus kepada penggiat industri pelancongan di pulau itu.

Beliau menjangkakan mulai esok jumlah kemasukan harian pelancong ke pulau peranginan itu akan meningkat mendadak susulan pengumuman itu.

“Pengumuman rentas negeri mulai esok macam bonus kerana ia telah memudahkan proses kedatangan pelancong ke pulau ini,” katanya di Langkawi hari ini.

Jangkitan Covid-19 di seluruh pulau peranginan itu hari ini turun mendadak kepada 17 kes berbanding 33 kes yang dilaporkan semalam.

Angka itu menjadikan keseluruhan jangkitan sejak Covid-19 menular di negara ini awal tahun lalu kepada 5,718 kes, dengan 5,136 daripada pesakit telah sembuh.

Menurut Pejabat Kesihatan Daerah Langkawi (PKDLangkawi), dalam tempoh 24 jam sehingga 12 tengah hari tadi hanya Mukim Kuah yang mencatatkan peningkatan kes daripada empat kes semalam kepada enam kes hari ini.

Sehingga hari ini Langkawi merekodkan 478 kes aktif dengan Kuah mencatatkan sebanyak 119 kes, diikuti Bohor (100); Padang Matsirat (74); Ulu Melaka (71); Ayer Hangat (61); dan Kedawang (53).

Mengulas lanjut, Muhammad Sanusi berkata sepanjang dua minggu pertama bulan ini, secara purata 3,842 pelancong masuk ke pulau ini sehari, berbanding bulan lalu 2,583 orang, iaitu peningkatan kira-kira 1,300 pengunjung sehari.

Katanya seramai 73,571 pelancong mengunjungi pulau ini sejak dibuka menerusi gelembung pelancongan domestik Langkawi mulai 16 September lalu.

“Pencapaian ini amat membanggakan dan dijangka kira-kira 700,000 pelancong mengunjung pulau ini sehingga akhir tahun ini, sekali gus melepasi sasaran awal seramai 400,000 orang.

“Dengan pengumuman aktiviti merentas negeri dibenarkan Majlis Keselamatan Negara (MKN), saya yakin lebih ramai pelancong akan datang ke Langkawi dan tempahan hotel dijangka penuh,” katanya.


Permohonan batal petisyen pilihan raya Marang 12 Februari

Mahkamah Tinggi Kuala Terengganu menetapkan 12 Februari depan sebagai tarikh keputusan bantahan awal petisyen Pilihan Raya Umum Ke-15 (PRU-15) bagi kerusi Parlimen Marang.

Tarikh itu ditetapkan Hakim Datuk Hassan Abdul Ghani selepas mendengar hujah peguam Ahli Parlimen Marang, Datuk Seri Takiyuddin Hassan dan peguam pempetisyen, Datuk Mohd Hafarizam Harun, lapor Utusan.

Menurut Takiyuddin, prosiding itu dibuat untuk mendengar bantahan pihaknya yang mewakili Ahli Parlimen Marang, Tan Sri Abdul Hadi Awang terhadap petisyen yang difailkan UMNO Terengganu.

“Setelah mendengar hujahan responden dan pempetisyen, mahkamah juga mengarahkan kedua-dua pihak memasukkan hujahan tambahan sebelum 6 Februari.

“Hakim kemudian akan membuat keputusan sama ada bantahan awal responden terhadap petisyen PRU-15 itu diterima atau sebaliknya pada 12 Februari.

“Jika bantahan awal kami ini diterima, tiada (perbicaraan) petisyen Parlimen Marang namun jika ditolak, mahkamah akan menetapkan tarikh perbicaraan,” katanya.

Terdahulu, mahkamah menolak permohonan pihak pempetisyen yang mewakili calon Barisan Nasional (BN), Jasmira Othman untuk menukar hakim mengendalikan kes berkenaan.

Hassan dalam penghakimannya berkata mahkamah berpendapat pempetisyen gagal menunjukkan unsur berat sebelah selain berpendapat hujahan pempetisyen hanya berpandu kepada persepsi.

Pada 3 Januari lalu, UMNO Terengganu memfailkan petisyen untuk membatalkan keputusan PRU-15 bagi Parlimen Kuala Terengganu, Marang dan Kemaman.

Petisyen melibatkan tiga Parlimen itu difailkan di Mahkamah Tinggi Kuala Terengganu mengikut Akta Kesalahan Pilihan Raya 1954.

Pengerusi Badan Perhubungan UMNO Terengganu, Datuk Seri Ahmad Said mendakwa Pas membuat sogokan wang kepada pengundi berdaftar antara 14 sehingga 19 November 2022.

Pada PRU15, Parlimen Marang dimenangi Presiden PAS, Tan Sri Abdul Hadi Awang dengan majoriti 41,729 undi dalam pertandingan empat penjuru.


Harapan elak Russia-Ukraine berperang semakin samar

Moscow mula mengosongkan kedutaannya di Kyiv, sementara Ukraine menggesa rakyatnya keluar dari Russia, tatkala wilayah itu berdepan konfrontasi berterusan setelah Presiden Vladimir Putin memperoleh kebenaran menggunakan tentera di luar negara, sementara Barat membalas dengan mengenakan sekatan.

Harapan untuk jalan keluar diplomatik daripada perang baharu yang berpotensi membinasakan di Eropah kelihatan semar apabila Amerika Syarikat (AS) dan sekutu utama Eropah menuduh Moscow ‘melintasi garis merah’ apabila memisahkan sempadan Ukraine dengan dua wilayah pemisah – dengan sesetengah pihak menggelarnya sebagai pencerobohan.

Russia mula menarik kakitangan diplomatiknya di Ukraine, lapor agensi berita negara itu, Tass, sehari selepas Kementerian Luar mengumumkan rancangan untuk pemindahan dengan memberi alasan ancaman.

Menjelang petang Rabu, bendera Russia tidak lagi berkibar di atas kedutaan di Kyiv, menurut jurugambar Associated Press. Polis Ukraine kemudian mengepung bangunan itu.

Setelah berminggu-minggu cuba menunjukkan ketenangan, pihak berkuasa Ukraine mula melahirkan kebimbangan yang semakin meningkat pada Rabu.

Kementerian Luar menasihatkan rakyat Ukraine supaya tidak melakukan perjalanan ke Russia dan mencadangkan rakyatnya keluar dari negara itu, mengatakan ‘pencerobohan’ Moscow boleh membawa kepada pengurangan ketara dalam perkhidmatan konsular.

Ketua Majlis Keselamatan dan Pertahanan Ukraine menggesa keadaan darurat diisytiharkan di seluruh negara – tertakluk kepada kelulusan Parlimen.

Oleksiy Danilov berkata terpulang kepada pihak berkuasa serantau untuk menentukan langkah yang akan dikenakan, tetapi ia boleh termasuk perlindungan tambahan untuk kemudahan awam, sekatan ke atas lalu lintas, dan pemeriksaan pengangkutan dan dokumen tambahan.

Tanda-tanda ketegangan yang semakin memuncak terus kelihatan apabila Kyiv memanggil semula dutanya ke Russia dan mempertimbangkan untuk memutuskan semua hubungan diplomatik dengan Moscow.

Puluhan negara kini mengenakan tindakan terhadap individu yang berkuasa ke atas Moscow, menyekat bank Russia dalam pasaran antarabangsa, sementara Jerman menghentikan perjanjian saluran paip gas dengan Russia, manakala AS menempatkan semula tentera tambahan Pertubuhan Perjanjian Atlantik Utara (NATO).

Menyusul ancaman perang itu, ekonomi Ukraine berdepan keruntuhan, sementara kekurangan tenaga di seluruh Eropah selain kekacauan ekonomi peringkat global. – Agensi


Ahli Parlimen DAP arah peguam saman pensyarah UUM celupar

Ahli Parlimen DAP, Steven Sim akan mengarahkan peguamnya supaya menyaman pensyarah kanan Universiti Utara Malaysia (UUM) Kamarul Zaman Yusoff ekoran tohmahan berhubung sumbangan bantuan yang diberikannya yang tular baru-baru ini.

Sim berkata tindakan pensyarah kontroversi itu mencabar kesabarannya apabila tidak berhenti meneruskan fitnah dan serangan tidak berasas terhadap dirinya hanya kerana mahu membantu mereka yang berdepan kesusahan hidup.

“Saya sebenarnya amat terkesan dengan fitnah dan tomahan Dr Kamarul Zaman Yusoff terhadap diri saya. Namun saya tetap bersabar sebab saya menghormati bulan Ramadan sebagai bulan yang mulia buat umat Islam. Walaupun diminta orang ramai untuk mengambil tindakan, saya tidak buat apa-apa.

“Namun, beliau pula tidak berhenti-henti membuat tuduhan yang tidak berasas. Tuduhan-tuduhan tersebut bukan sahaja merosakkan nama saya sebagai seorang Ahli Parlimen, malah lebih bahaya lagi, mengapi-apikan sentimen kaum dan agama dalam masyarakat kita.

“Beliau dengan tanpa rasa kesal juga mencabar saya mengambil tindakan saman terhadap diri beliau,” katanya dalam kenyataan di Facebook, hari ini.

Kamarul Zaman selepas tular sumbangan dilakukan Sim menasihati orang Islam supaya berhati-hati menerima bantuan daripada “mubaligh Kristian”.

Sim sebelum ini mendapat perhatian dalam media sosial susulan tindakannya membantu sekeluarga yang dihalau keluar rumah dan juga jembantu seorang pemuda dengan menghadiahkan sebuah motosikal.

Sementara itu tegas Sim, demi kemaslahatan masyarakat Malaysia tindakan undang-undang terhadap pensyarah itu akan diambilnya.

‘Justeru, demi kemaslahatan masyarakat Malaysia dan sebagai teladan kepada semua agar menjaga keharmonian kaum di negara ini, saya telah mengarahkan peguam saya untuk mengambil tindakan undang-undang terhadap Dr Kamarul Zaman Yusoff dan pihak lain yang terlibat,” katanya lagi.


Muhyiddin serah biasiswa yayasan, santuni anak yatim, tahfiz

Yayasan Tan Sri Muhyiddin Yassin Charity Golf menyerahkan biasiswa kepada enam pelajar Akademi Golf Tunas Bestari yang menunjukkan potensi besar dalam sukan golf.

Mereka ialah Ngo Yo Belle, Batrisyia Balqis, Nur Syafiqah, Ezekiel Sueritz, Maisara Saad dan Ashley Lau.

Penyerahan biasiswa itu dilakukan sendiri bekas Perdana Menteri yang juga ahli Parlimen Pagoh pada majlis berbuka puasa yayasan berkenaan hari ini (15 April 2023). Hadir sama Puan Sri Noorainee Abdul Rahman.

Pada majlis itu, Muhyiddin turut mengucapkan selamat maju jaya kepada semua yang terpilih dan percaya mereka adalah bakat-bakat muda yang boleh berjaya dan dapat mengharumkan nama negara dalam sukan ini suatu hari nanti.

“Sempena majlis tersebut saya menyampaikan sumbangan kepada beberapa sekolah tahfiz, rumah anak-anak yatim dan rumah kebajikan serta biasiswa kepada enam pelajar Akademi Golf Tunas Bestari,” katanya.

Antara badan kebajikan yang menerima sumbangan kali ini termasuk Pertubuhan Pembangunan Insan Darussalam Malaysia; Pertubuhan Kebajikan Anak Yatim Teratak Ummi; Pertubuhan Kebajikan Anak Yatim dan Miskin Baitu Saidati Khadijah; Pertubuhan Kebajikan Chen Ai OKU; Pertubuhan Kebajikan Dar Ar-Rahman Malaysia; Madrasah Tahfiz Kampung Kapal; Maahad Tahfiz Miftahul Ulum; Pusat Jagaan Insan; dan Pusat Jagaan Nur Hasanah.

Pada majlis itu beliau dan isteri serta ahli jawatankuasa Yayasan TSMY Charity Golf turut menyantuni anak-anak yatim, anak-anak tahfiz dan warga rumah kebajikan terlibat dalam majlis berbuka puasa, disusuli dengan solat maghrib, isyak dan solat sunat tarawih.

“Semoga sumbangan daripada Yayasan ini dapat membantu pertubuhan-pertubuhan terlibat menjalankan aktiviti atau program masing-masing,” katanya.


Adakah pertemuan Zahid dengan pemimpin UMNO langgar SOP?

Pihak berkuasa tidak dimaklumkan berhubung pertemuan para pemimpin UMNO dengan Presiden, Datuk Seri Ahmad Zahid Hamidi yang berlangsung siang tadi, kata Ketua Polis Dang Wangi Mohamad Zainal Abdullah.

Menurut laporan sebuah portal, UMNO atau pihak terbabit yang memanggil pertemuan hari ini di Menara Dato Onn tidak membuat permohonan kepada pihak polis bagaimanapun Zainal berkata tidak pasti sama ada ia mendapat kebenaran pihak Majlis Keselamatan Negara (MKN).

“Kita tidak dimaklumkan. Kena tanya Majlis Keselamatan Negara (MKN) (sekiranya ada kebenaran)” katanya.

Untuk rekod, Kuala Lumpur kini sedang dalam tempoh Fasa 1 perintah kawalan pergerakan (PKP) dalam Pelan Pemulihan Negara yang tidak membenarkan sebarang aktiviti mesyuarat bersemuka dan perlu dilaksanakan secara sidang video untuk negeri yang diletakkan di bawah Fasa Pertama.

Terdahulu, awal hari ini Agenda Daily mendedahkan beberapa ahli Majlis Tertinggi UMNO dan pemimpin komponen Barisan Nasional (BN) berada di ibu pejabat UMNO, PWTC yang difahamkan sedang berbincang untuk membuat pengumuman keluar daripada kerajaan Perikatan Nasional (PN) malam ini, ia selepas berakhir tempoh 14 hari diberikan Zahid hari ini.

Wartawan Agenda Daily di lokasi memberitahu, dua ahli MT UMNO dilihat memasuki bangunan UMNO tersebut, antaranya Datuk Seri Razali Ibrahim dan Pengerusi Badan Perhubungan UMNO Wilayah Persekutuan Kuala Lumpur, Datuk Seri Johari Abdul Ghani.

Kemudiaan, Pengerusi Lembaga Penasihat BN, Datuk Seri Najib Razak juga tiba dengan sebuah kereta berwarna putih yang membawanya masuk ke ruangan parkir dalam bangunan.

Beberapa Ahli Parlimen UMNO dipanggil Zahid dan Najib untuk hadir ke PWTC, sumber memberitahu salah seorang MP UMNO yang hadir semasa pertemuan tadi adalah Menteri Pertahanan, Datuk Seri Ismail Sabri Yaakob.


Ringgit ditutup rendah berbanding dolar AS hari ini (5 September 2022) apabila peniaga kekal berhati-hati menjelang mesyuarat Jawatankuasa Dasar Monetari Bank Negara Malaysia (BNM) pada 7-8 Sept, kata seorang penganalisis.

Pada 6.15 petang, unit tempatan turun kepada 4.4900/4940 berbanding dolar AS daripada paras penutup 4.4855/4870 pada Jumaat minggu lepas.

Ahli Ekonomi Kanan UOB Malaysia Julia Goh berpendapat penurunan ringgit akan berlaku secara perlahan-lahan kerana asas negara masih kekal kukuh di tengah-tengah pertumbuhan pesat ekonomi dan lebihan akaun semasa yang berterusan.

“Kami menjangkakan MPC BNM akan terus menaikkan kadar dasar semalaman sebanyak 25 mata asas lagi pada mesyuarat minggu ini.

“Selagi Rizab Persekutuan Amerika Syarikat kekal menaikkan kadarnya pada bulan-bulan yang akan datang dan kebimbangan berterusan terhadap pertumbuhan ekonomi China, kami merasakan kebanyakan mata wang Asia termasuk ringgit akan berada dalam situasi defensif berbanding dolar AS,” katanya lapor Bernama.

Sementara itu, ketua ahli ekonomi global Juwai IQI Shan Saeed berkata ringgit dijangka kekal berada dalam tekanan dalam tempoh terdekat ini tetapi pulih semula apabila harga minyak melantun semula.

“Mata wang utama dunia menyusut nilai berbanding dolar AS dan kami menjangkakan aliran ini akan berterusan sehingga kita melangkah ke suku terakhir. Keyakinan terhadap ringgit dijangka kembali semula dan ia mengekalkan kestabilan struktur bagi tempoh jangka panjang,” katanya.

Oleh itu, beliau berkata, ringgit dijangka diniagakan dalam jajaran 4.0500 hingga 4.3500 berbanding dolar AS menjelang akhir tahun, berasaskan kepada harga minyak tinggi, kestabilan makroekonomi, angka perdagangan tinggi dan kemasukan pelaburan langsung asing (FDI) ke negara ini.

Ringgit diniagakan kebanyakannya tinggi berbanding kumpulan mata wang utama lain.

Unit tempatan meningkat berbanding dolar Singapura kepada 3.1978/2011 daripada paras penutup 3.1996/2009, naik berbanding pound Britain kepada 5.1689/1735 daripada 5.1888/1906 dan menokok berbanding euro kepada 4.4590/4630 daripada 4.4873/4888.

Bagaimanapun, ringgit susut berbanding yen Jepun kepada 3.1966/1997 daripada 3.1950/1963 sebelumnya.


Portal pro PH lapor berita palsu wujud usaha jatuhkan kerajaan?

Baru-baru ini sebuah portal berbahasa Inggeris yang pro kepada Pakatan Harapan (PH) melaporkan kononnya wujud usaha untuk menjatuhkan kerajaan campuran yang diketuai Datuk Seri Anwar Ibrahim.

Portal berbahasa Inggeris itu yang cenderung menyokong PH sebelum ini mendakwa terdapat beberapa Ahli Parlimen kerajaan yang mahu menarik sokongan dengan memetik sumber yang tidak dijelaskan secara terperinci.

Laporan itu juga menamakan beberapa individu yang didakwa kononnya akan menarik sokongan terhadap kerajaan campuran walaupun diketahui sejauh mana kesahihan laporan tersebut.

Ironinya, portal tersebut sebelum ini paling kuat dalam membela dan menyokong kerajaan PH semasa dan selepas Pilihan Raya Umum Ke-15 (PRU-15) lalu.

Malah, diketahui umum juga pemilik portal tersebut mempunyai hubungan rapat dengan pemimpin kanan dalam kerajaan campuran.

Persoalan yang timbul kini apakah tujuan portal tersebut mengeluarkan laporan sedemikian yang seakan-akan cuba memperlihatkan kerapuhan antara sesama parti dalam kerajaan campuran, malah bukankah laporan tersebut akan menyebabkan kerajaan campuran akan goyang?

Bagaimana sebuah portal yang menjadi penyokong kuat PH kini seakan-akan tidak lagi menyokong kerajaan campuran, apakah muslihat dan strategik politik yang sedang dirancang?

Adakah portal tersebut mahu memberi amaran supaya langkah pencegahan diambil bagi mengelakkan kerajaan campuran jatuh secara sendirinya akibat kelemahan dalam mentadbir negara?

Turut menjadi tanda tanya apakah motif dan tujuan laporan tersebut dikeluarkan pada ketika Pilihan Raya Negeri (PRN) bakal diadakan pada masa terdekat ini.

Dalam pada itu, Presiden MCA, Datuk Seri Wee Ka Siong sudah menafikan berhubung rancangan yang didakwa wujud untuk menjatuhkan kerajaan campuran seperti dilaporkan portal tersebut.

Malah, Ka Siong yang didakwa salah seorang Ahli Parlimen yang akan menarik sokongan menegaskan, partinya memberikan sokongan penuh kepada Kerajaan Perpaduan.

Menurut beliau, artikel itu mengandungi kenyataan yang memetik dakwaan sumber dan disifatkan sebagai tidak berasas.

Ahli Parlimen Ayer Hitam itu berkata, laporan terbabit sebenarnya perlu menunjukkan bukti bagaimana penglibatan dimaksudkan, sedangkan MCA sendiri tidak tahu kewujudan usaha atau percubaan seumpama itu.

Sementara itu, Timbalan Perdana Menteri Dato Sri Fadillah Yusof turut menafikan terdapat cubaan untuk menjatuhkan kerajaan tersebut sebaliknya ia hanya dakwaan tidak boleh dipercayai.

Menurutnya, malahan beliau tidak mengetahui sebarang langkah untuk menjatuhkan kerajaan pusat di bawah Anwar.

“Saya tidak tahu (ada cubaan), maka itu saya tidak mahu komen berita yang tidak boleh dipercayai.

“Apa yang penting adalah kita (kerajaan) menumpukan untuk bekerja untuk memastikan Malaysia kembali ke kedudukan tertinggi, terutama memulihkan ekonomi,” katanya dipetik laporan media.

Dua kenyataan oleh Ahli Parlimen kerajaan tersebut secara tidak langsung menafikan laporan yang ditulis oleh portal berbahasa Inggeris pro PH tersebut.

Kenyataan tersebut juga boleh ditafsirkan sebagai laporan berita palsu yang memetik sumber sudah dikeluarkan oleh portal PH tersebut.

Setakat ini, tidak ada kenyataan tegas daripada Menteri yang bertanggungjawab menjaga portfolio berhubung komunikasi dan multimedia untuk menjawab tulisan dikeluarkan oleh portal berbahasa Inggeris tersebut.

Berbeza sebelum ini jika terdapat portal yang mengeluarkan laporan tidak menyebelahi sebelah kerajaan, Menteri tersebut pasti akan pantas membuat penafian dan meminta penjelasan berhubung artikel palsu tersebut.

Malah tidak kurang juga akan ada pemimpin parti dalam kerajaan yang akan membuat laporan polis terhadap berita palsu tersebut.

Mengapa sekarang tidak mahu buat laporan polis berhubung artikel yang dikeluarkan oleh portal yang pro kepada PH dan kerajaan campuran tersebut?


UMNO yang menyusahkan rakyat buat PRU-15 semasa musim banjir: MB Terengganu

Menteri Besar Terengganu, Datuk Seri Dr Ahmad Samsuri Mokhtar membidas UMNO yang sepatutnya dipersalahkan kerana mahu mengadakan Pilihan Raya Umum Ke-15 (PRU-15) semasa rakyat sedang berdepan kesusahan akibat bencana banjir.

Samsuri yang juga Naib Presiden PAS itu menjawab kritikan pemimpin UMNO yang tidak berpuas hati kerana Dewan Undangan Negeri (DUN) yang tidak dibubarkan serentak dengan PRU-15 sebaliknya pilihan raya negeri akan diadakan secara berasingan.

“Siapa yang mula-mula nak buat pilihan raya dalam keadaan menyusahkan rakyat yang mana mereka tahu bahawa negeri-negeri tidak berhajat mengadakan pilihan raya dan telah dimaklumkan kepada mereka termasuk negeri-negeri daripada PH (Pakatan Harapan).

“Jadi bila diberitahu tidak ada hujah yang kuat untuk buat pilihan raya tetapi mereka nak buat juga, jadi mereka sebenarnya yang mengheret rakyat kerana memenuhi kehendak peribadi beberapa pemimpin mereka yang ada agenda peribadi bukan agenda rakyat atau negara.

“Jadi mereka yang sepatutnya bertanggungjawab kerana mengheret rakyat (mengadakan pilihan raya),” katanya dipetik laporan BH.

UMNO terdahulu mendakwa sekiranya diadakan pilihan raya secara berasingan ia bakal menyebabkan Suruhanjaya Pilihan Raya (SPR) terpaksa menanggung kos lebih tinggi.

Malah, UMNO yang mengambil keputusan mengadakan PRU-15 secara tergesa-gesa walaupun menyedari negara bakal berdepan bencana banjir juga disifatkan tidak mempunyai hati perut kerana mengabaikan kepentingan rakyat.


Modal pasaran syarikat di Bursa Malaysia jatuh 6.1 peratus

Permodalan pasaran syarikat yang disenaraikan di Bursa Malaysia merosot 6.1 peratus kepada RM1.602 trilion setakat 30 September 2022, angka terendah setakat tahun ini.

Memetik laporan Berita Harian, kemerosotan itu susulan sentimen pasaran dijejaskan oleh kebimbangan baharu terhadap kemelesetan global, dasar monetari ketat oleh Amerika Syarikat (AS) dan ketegangan geopolitik di Barat.

Pertumbuhan purata nilai dagangan harian (ADV) bagi September 2022 tidak banyak berubah dengan paras RM1.76 bilion berbanding RM1.74 bilion pada Ogos sekali gus menjadikan ADV tempoh sembilan bulan tahun ini kepada RM2.11 bilion.

Bursa Malaysia Bhd dalam satu kenyataan berkata, bursa tempatan mencatatkan aliran keluar asing bersih sebanyak RM1.626 bilion yang setanding dengan kebanyakan rakan serantau di pasaran baharu muncul (EM) Asia kecuali China.

Bagaimanapun katanya, setakat tahun ini pelabur asing kekal menjadi pembeli bersih sekuriti tempatan sebanyak RM6.610 bilion.

Sementara itu, institusi tempatan kembali sebagai pembeli bersih selepas menambah RM1.115 bilion, sekali gus mengecilkan aliran keluar daripada pasaran setakat tahun ini kepada RM9.192 bilion.

Manakala, pelabur runcit tempatan terus menyokong pasaran domestik dengan pembelian bersih meningkat lebih dua kali ganda kepada RM453 juta pada September berbanding RM141 juta pada Ogos.

Kenyataan itu menyebut, pelabur asing bergilir-gilir keluar daripada sektor kewangan dan perindustrian pada September.

Kata Bursa Malaysia, momentum jualan asing dalam sektor kewangan secara amnya meningkat dari minggu ke minggu yang mencecah RM484 juta menjelang akhir bulan.

Tambahnya, aliran keluar diserap oleh dana tempatan yang menjadi pembeli bersih sektor itu dalam dua minggu terakhir bagi September manakala peruncit tempatan juga menambah stok kewangan portfolio mereka pada bulan itu.

Kaunter kewangan yang mencatatkan aliran keluar asing ialah Maybank, Public Bank dan RHB Bank yang mana pelupusan bersih dari setiap kaunter adalah melebihi RM100 juta.

Bagi sektor perindustrian pula, aliran keluar meningkat kepada RM472 juta pada September berbanding RM41 juta pada Ogos diterajui oleh PETRONAS Chemical dan Press Metal Aluminium.

Bursa Malaysia berkata, institusi tempatan membeli kaunter sektor perindustrian dan teknologi untuk bulan keempat berturut-turut sejak Jun.

Jelasnya, momentum belian bersih ke dalam perindustrian mengukuh secara ketara bulan ke bulan kepada RM432 juta pada September berbanding RM27 juta pada Ogos.

Ia juga adalah belian bersih tertinggi ke dalam sektor perindustrian oleh institusi tempatan selama sembilan bulan setakat ini.

Institusi tempatan menambah RM340 juta saham teknologi, peningkatan sebanyak 22 peratus berbanding RM279 juta pada Ogos dan ia juga adalah belian bersih tertinggi mereka ke dalam sektor itu setakat ini tahun ini.


Kenapa DAP bisu skandal MB Selangor, projek Sungai Klang?

Pemuda PAS Selangor menyelar tindakan DAP, parti sekutu baharu UMNO, yang membisu berhubung skandal melibatkan Menteri Besar Selangor, Datuk Seri Amirudin Shari berhubung isu projek rundingan terus bernilai RM700 juta sungai Klang.

Sebaliknya, parti itu dilihat seperti singa dalam isu berkaitan program ‘Jom Ziarah Gereja’ anjuran agensi di bawah Kementerian Belia dan Sukan di mana ahli Parlimen DAP, Hannah Yeoh, menjadi menterinya.

Timbalan Ketua Pemuda Dewan Pemuda PAS Selangor, Muhammad Hanif Jamaluddin, malah berkata tindakan Hannah memetik nama Timbalan Presiden PAS, Datuk Seri Tuan Ibrahim Tuan Man berkenaan dialog antara agama, bertujuan mengalih perhatian skandal Sungai Klang.

“Tindakan Hannah memetik nama Tuan Ibrahim berkenaan dialog antara agama di negara, hanyalah cubaan mengalih perhatian rakyat dari skandal melibatkan projek Sungai Klang secara rundingan terus melibatkan Amiruddin.

“Pemuda PAS Selangor yakin tindakan mereka itu menunjukkan sikap berat sebelah yang ketara apabila mereka memetik pandangan Tuan Ibrahim daripada perspektif parti DAP yang memperjuangkan negara sekular dalam Perlembagaan parti mereka.

“Tindakan memainkan isu keharmonian antara agama ini adalah dibuat bagi menutup mata terhadap isu lebih besar, iaitu skandal Menteri Besar, yang melibatkan implikasi kewangan RM117 juta milik rakyat Selangor.

“Pemuda PAS Selangor juga menyelar sikap DAP yang dilihat seperti singa dalam isu lawatan ke rumah ibadat bukan-Islam tetapi menjadi tikus apabila menyentuh isu skandal Menteri Besar Selangor,” katanya dalam kenyataan hari ini (17 Mac 2023).

Semalam, Muhammad Haniff menggesa Amirudin supaya mengambil cuti sementara bagi memastikan siasatan Suruhanjaya Pencegahan Rasuah Malaysia (SPRM) berjalan lancar sehingga selesai.

Menurutnya, SPRM sedang menyiasat Amiruddin berhubung isu projek rundingan terus bernilai RM700 juta dan sewajarnya bercuti bagi memboleh siasatan dapat dijalankan secara adil dan bebas.

Mengulas lanjut, beliau berkata tindakan DAP itu hanya menunjukkan sikap berat sebelah apabila melibatkan isu integriti di sebelah Pakatan Harapan selaku parti yang memerintah Selangor.

Katanya, tidak sukar untuk lihat bahawa motif sebenar DAP adalah untuk mengalih perhatian orang ramai daripada skandal Selangor dan pendakwaan terpilih yang pernah mereka perjuangkan dulu, terutamanya dalam isu mendiang Teoh Beng Hock.


Terbitan MGII Lestari kerajaan RM4.5b terlebih langganan 2.38 kali

Kerajaan Malaysia buat julung kalinya berjaya menerbitkan Terbitan Pelaburan Kerajaan Malaysia Lestari (“MGII1 Lestari”) berjumlah RM4.5 bilion dalam pasaran domestik, kata Menteri Kewangan Tengku Datuk Seri Zafrul Tengku Abdul Aziz.

Dalam satu kenyataan hari ini, beliau berkata permintaan yang kukuh terhadap MGII Lestari terbukti melalui lebihan langganan sebanyak 2.38 kali dengan kadar keuntungan ditetapkan pada 4.662 peratus.

“Jumlah bidaan sebanyak RM10.7 bilion adalah yang tertinggi sejak Julai 2019 untuk terbitan MGS2 /MGII jangka panjang (≥15 tahun).

“Permintaan yang tinggi mencerminkan keyakinan berterusan oleh pelabur terhadap asas ekonomi Malaysia yang kukuh dan prospek pertumbuhan positif untuk 2022,” katanya.

Menurutnya terimaan terbitan MGII Lestari akan digunakan untuk membiayai atau membiayai semula perbelanjaan sosial dan hijau yang ditetapkan, seperti yang digariskan dalam Rangka Kerja Sukuk SDG Kerajaan Malaysia, sama seperti terbitan Sukuk Kelestarian USD pada 2021.

Katanya terbitan itu bukan sahaja membolehkan Malaysia memenuhi komitmen sebagai negara yang bertanggungjawab terhadap Perjanjian Paris, tetapi turut meneruskan usaha untuk meningkatkan kesejahteraan sosioekonomi rakyat.

“Di samping itu, terbitan ini membuktikan usaha Kerajaan dalam mempercepatkan tindakan iklim serta peralihan ke arah negara yang makmur, inklusif dan mampan selaras dengan Rancangan Malaysia Kedua Belas, 2021 – 2025,” katanya.

Tengku Zafrul berkata MGII Lestari berjaya menarik pelbagai jenis pelabur dan telah diagihkan kepada institusi kewangan tempatan sebanyak 50.3 peratus, pelabur institusi (38.4 peratus), syarikat insurans (7.2 peratus) dan pelabur bukan pemastautin (4.1 peratus).

Katanya, terbitan MGII Lestari baharu ini dijangka dapat menarik lagi permintaan terutamanya dari pelabur yang menguruskan portfolio kelestarian.

“Sebagai terbitan MGII kelestarian domestik yang pertama, terbitan ini merupakan penanda aras baharu dan mengiktiraf Malaysia sebagai peneraju kewangan Islam global seterusnya mengukuhkan kedudukan negara sebagai pasaran Sukuk terbesar di dunia,” katanya.


Jangkitan baharu semakin turun

Jangkitan Covid-19 di seluruh negara semakin turun, dengan 10,710 kes dilaporkan dalam tempoh 24 jam sehingga 12 tengah hari tadi, berbanding beberapa hari lalu yang mencecah lebih 13,000 kes.

Angka itu menjadikan kumulatif sebanyak 916,561 kes sejak pandemik Covid-19 mula melanda negara ini awal tahun lalu.

Semalam sebanyak 12,528 kes baharu direkodkan sementara pada Jumaat (12,541 kes) dilaporkan. Kes tertinggi dilaporkan setakat ini ialah pada Khamis di mana 13,215 jangkitan, susulan saringan besar-besaran dilakukan khususnya di kawasan dikenakan Perintah Kawalan Pergerakan Diperketat (PKPD).

Ketua Pengarah Kesihatan Tan Sri Dr Noor Hisham Abdullah berkata dalam tempoh itu hanya enam negeri merekodkan peningkatan kes iaitu Sabah yang mencatat 666 kes diikuti Pahang (369 kes); Johor (808 kes); Labuan (50 kes); Putrajaya (51 kes); dan Perlis (lima kes).

Sementara 10 negeri dan wilayah yang lain menunjukkan penurunan kes baharu.

Beliau berkata Selangor dan Kuala Lumpur kekal menyumbang kes tertinggi walaupun kedua-duanya merekodkan penurunan kes dengan masing-masing mencatatkan 4,828 dan 945 jangkitan.


Katil antara punca Kedah, Johor belum beralih ke Fasa Dua PPN

Kadar penggunaan katil hospital, termasuk di unit rawatan rapi (ICU) yang masih tinggi, menjadi antara penyebab Kedah dan Johor masih belum beralih ke Fasa Dua Pelan Pemulihan Negara (PPN) walaupun kadar vaksinasi di kedua negeri itu berada pada tahap yang baik.

Sehubungan itu penduduk di kedua-dua negeri berkenaan perlu menyedari kepentingan pematuhan prosedur operasi standard (SOP) yang tinggi dan semua protokol keselamatan ditetapkan, kata Ketua Pengarah Keselamatan Negara Majlis Keselamatan Negara (MKN), Datuk Rodzi Md Saad.

“Kalau hanya cakap kenapa tidak beralih fasa sedangkan kita hidup dalam disiplin yang tidak dikehendaki, tentulah tidak capai keadaan (peralihan fasa) ini. Jadi masa depan peralihan fasa bergantung kepada rakyat,” katanya.

Beliau berkata demikian dalam program Bicara Naratif bertajuk Keselamatan Menyeluruh yang disiarkan Radio Televisyen Malaysia (RTM) malam tadi.

Sehingga semalam, Kementerian Kesihatan Malaysia (KKM) melaporkan 2,072 pesakit Covid-19 masih dirawat di hospital seluruh Johor dengan kadar penggunaan katil adalah sebanyak 89.8 peratus.

Manakala 736 pesakit pula dirawat di hospital seluruh Kedah dengan kadar penggunaan katil sebanyak 79.8 peratus.

Beliau yakin penduduk di kedua-dua negeri itu juga sudah pasti menginginkan peralihan fasa bagi membolehkan mereka menikmati kelonggaran yang diberikan kerajaan.

Buat masa ini negeri-negeri yang diletakkan di bawah Fasa Satu PPN ialah Kedah dan Johor; Fasa Dua (Pulau Pinang, Perak, Kelantan, Terengganu, Pahang, Selangor, Kuala Lumpur, Putrajaya, Melaka, dan Sabah), Fasa Tiga (Perlis, Negeri Sembilan, dan Sarawak) dan Fasa Empat ialah Labuan.

Sementara itu Rodzi berkata sistem pertahanan dan keselamatan siber negara adalah setaraf dengan negara maju dan turut mendapat pengiktirafan pada peringkat antarabangsa.

“Di peringkat Asean, kita saling bertukar pandangan dan pengalaman malah input pengalaman Malaysia dirujuk negara lain seperti Singapura dalam menguruskan ancaman siber di negara mereka,” katanya.


Minyak RON97 naik 4 sen, harga RON95 dan diesel kekal

Harga runcit petrol RON97 naik 4 sen kepada harga RM3.07 seliter berbanding RM3.03 seliter minggu lalu.

Sementara itu, harga runcit petrol RON95 dan diesel kekal pada harga RM2.05 seliter serta RM2.15 seliter bagi tempoh bermula esok sehingga 19 Januari ini.

Kementerian Kewangan dalam satu kenyataan memaklumkan, harga runcit produk petroleum secara mingguan itu mengikut formula Automatic Pricing Mechanism (APM).

Menurut kementerian itu, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel.

Sungguhpun begitu, harga pasaran sebenar bagi kedua-dua produk meningkat melebihi harga paras siling yang ditetapkan.

Harga runcit mengikut formula APM bagi RON95 dan diesel meningkat lebih 10 sen berbanding had harga siling yang ditetapkan.

“Kerajaan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


China kumpul kapal pemusnah, AS pula berlatih di Semenanjung Korea

Empat kapal pemusnah terbesar dan paling canggih China dikesan di luar pantai timur negara itu ketika armada perang dan kapal induk Tentera Laut Amerika Syarikat (USN) sedang mengadakan latihan dengan Jepun berhampiran Semenanjung Korea.

Saluran media sosial China, termasuk akaun Weibo ‘Eagle Eye on Military Vision’, menerbitkan gambar empat kapal di laut, manakala HI Sutton, penganalisis di US Naval Defense Intelligence News, mengenal pasti ianya adalah empat kapal pemusnah peluru berpandu kelas 055 Renhai China di perairan berhampiran Qingdao, ibu pejabat Armada Laut Utara.

Kelas 055 dianggap sebagai kapal pemusnah kedua paling berkuasa selepas kapal siluman ‘stealth’ kelas Zumwalt, USN.

Gambar-gambar itu, yang diambil oleh rangkaian Copernicus Kesatuan Eropah, muncul ketika AS dan Jepun mengadakan latihan bersama di Laut Jepun di tengah-tengah ketegangan yang semakin meningkat berhubung pelancaran peluru berpandu Korea Utara.

Seorang penyelidik dari badan pemikir sains dan teknologi tentera Yuan Wang di Beijing, Zhou Chenming berkata empat kapal pemusnah Kelas 055 telah mengiringi dua kapal pengangkut pesawat negara itu, Liaoning dan Shandong, ketika mereka kembali ke limbungan kapal Dalian di Liaoning untuk penyelenggaraan.

“Tidak ada latihan ketenteraan rasmi untuk empat kapal itu, kerana armada tentera laut rasmi harus terdiri daripada pelbagai jenis kapal perang,” kata Zhou.

Empat kapal pemusnah Kelas 055 – Nanchang, Lhasa, Anshan dan Wuxi – telah ditugaskan dalam tempoh dua tahun lalu dengan China telah membina lapan kapal sedemikian secara keseluruhan – enam daripadanya telah memasuki perkhidmatan.

Kemunculan empat kapal pemusnah Kelas 055 dan latihan tentera laut bersama antara armada penyerang kapal induk USS Abraham Lincoln dengan Pasukan Pertahanan Maritim Jepun, juga bertepatan dengan sambutan ulang tahun ke-110 kelahiran pengasas Korea Utara, Kim Il-sung pada Jumaat, tarikh yang dikenali sebagai “Hari Matahari”.

Zhang Liangui, seorang profesor penyelidikan strategik antarabangsa berkata: “Korea Utara mengancam untuk menyambung semula pembangunan peluru berpandu jarak jauh dan ujian nuklearnya, yang pernah diumumkan akan dihentikan.

“Pyongyang takut dunia akan melupakannya di tengah-tengah krisis Ukraine yang berpanjangan kerana dilema rundingan gencatan senjata antara Moscow dan Kyiv.”

Collin Koh, felo penyelidik Sekolah Pengajian Antarabangsa S Rajaratnam di Universiti Teknologi Nanyang di Singapura, berkata latihan tentera laut bersama AS-Jepun bertujuan menghalang provokasi berpotensi dari Korea Utara dan meyakinkan sekutu AS.

“Latihan itu mungkin bertujuan untuk memberi isyarat kepada Korea Utara bahawa gabungan bersekutu – sekurang-kurangnya antara Jepun dan AS – kekal kukuh, sementara mereka sedang berusaha untuk meyakinkan Korea Selatan untuk meningkatkan kerjasama ketenteraan tiga hala.”

Jurucakap Armada Ke-7 AS memberitahu armada kapal pengangkut sedang menjalankan “operasi rutin dua hala” dengan Pasukan Pertahanan Maritim Jepun.


Annuar patut perjelas isu dokumen, perjanjian lantik TPM: Isham Jalil

Ahli Majlis Tertinggi (MT) UMNO (lantikan) Isham Jalil hari ini menggesa Ketua Bahagian UMNO Ketereh, Tan Sri Annuar Musa memberi penjelasan berhubung perjanjian pelantikan Timbalan Perdana Menteri (TPM) yang didakwa turut ditandatanganinya.

Bekas pegawai khas Datuk Seri Najib Razak berkata Annuar yang juga Menteri Komunikasi dan Multimedia perlu memberi ulasan sama ada wujud atau tidak dokumen perjanjian yang ditandatangani itu.

“Saya tidak tahu tentang perjanjian ini dan saya tidak berada dalam MT semasa ia ditandatangani. Saya ada tanya beberapa rakan ahli MT, mereka pun kata mereka tidak tahu menahu akan perjanjian ini.

“Mungkin Annuar boleh komen sama ada ia betul atau tidak, sebab pemimpin-pemimpin Parti Pribumi Bersatu Malaysia (Bersatu) ada sebut nama dia dan surat perjanjian yang tular itu ada tandatangan dia.

“Jika betul, saya ingin tanya… dia ada tanya parti dan MT kah semasa dia tandatangan perjanjian itu?,” katanya dalam kenyataan hari ini.

Terdahulu, tular dalam media sosial dokumen berhubung perjanjian yang dimeterai antara Perdana Menteri (PM) yang juga Naib Presiden UMNO Datuk Seri Ismail Sabri Yaakob dengan Bersatu dan PAS.

Dokumen yang tular dalam platform media sosial Facebook mengesahkan terdapat terma berhubung jawatan TPM, di samping perlu mengadakan Pilihan Raya Umum Ke-15 (PRU-15) selewat-lewatnya pada Julai tahun ini.

“Pihak-pihak bersetuju jawatan Timbalan Perdana Menteri diserahkan kepada Ahli Parlimen yang ditetapkan oleh Bersatu, manakala jumlah anggota Jemaah Menteri dan Timbalan Menteri yang diperuntukkan kepada parti-parti dikekalkan.

“Hanya perubahan portfolio akan ditentukan melalui perbincangan bersama,” menurut dokumen yang tular tersebut.

Ia sekali gus membuktikan kenyataan mantan PM Tan Sri Muhyiddin Yassin yang juga Presiden Bersatu sebelum ini berhubung kewujudan perjanjian tersebut adalah sahih, ia walaupun terdapat pihak-pihak yang cuba mempertikaikannya.

Perjanjian tersebut juga ditandatangani dua saksi iaitu Setiausaha Agung Bersatu Datuk Seri Hamzah Zainudin dan Annuar.

Selain perjanjian untuk melantik TPM, turut dipersetujui adalah berhubung isu pembubaran Parlimen.

“Perdana Menteri yang baharu dilantik juga hendaklah memberikan akujanji akan mengadakan rundingan dan mencapai suatu persefahaman dengan pihak-pihak sebelum menentukan tarikh pembubaran Parlimen ke-14 yang akan diadakan selewat-lewatnya pada bulan Julai 2022 atau mana-mana tarikh yang dipersetujui bersama,” menurut dokumen itu lagi.

Mengulas lanjut, Isham berkata perjanjian seperti itu bukan perkara kecil, dan ia bukan sahaja melibatkan ahli-ahli Parlimen dalam kerajaan, tetapi turut juga memberi kesan besar kepada parti-parti politik dalam kerajaan, lebih-lebih lagi UMNO.

“Jika surat itu tidak betul, sila perjelaskan atau nafikan supaya ia tidak menjadi polemik di dalam parti. Akar umbi dan rakyat ingin tahu.

“Ini bukan isu yang boleh disorok di bawah karpet. Jangan khianat parti dan jangan membelakangi parti dan akar umbi UMNO,” katanya.


Rafizi dakwa ada peralatan perang LCS boleh dibeli di 7-Eleven

Rafizi Ramli bakal mendedahkan pembelian barang perang dalam skandal kapal tempur pesisir (LCS) yang boleh dibeli di 7-Eleven yang tidak ada kena mengena dengan pembinaan kapal perang milik Tentera Laut Diraja Malaysia (TLDM).

Timbalan Presiden PKR itu mendakwa memiliki senarai peralatan yang di beli dengan sejumlah peruntukan RM1.7 bilion untuk membina enam kapal tidak siap tersebut yang juga boleh didapati di kedai runcit 7-Eleven

“Tunggu Isnin, saya akan sebut barang jenis apa dibeli dengan RM1.7 bilion (peruntukan untuk membina LCS itu).

“Ada yang tak ada kena-mengena dengan perang pun, yang kita boleh beli dari 7-Eleven,” katanya semasa majlis pelancaran trak #AyuhMalaysia di Wangsa Maju malam tadi.

Rafizi sebelum ini juga membuat pendedahan dengan menamakan beberapa pemimpin UMNO yang terlibat dalam skandal LCS yang terdiri daripada bekas Perdana Menteri, Datuk Seri Najib Razak, bekas Menteri Pertahanan Datuk Seri Ahmad Zahid Hamidi dan Menteri Pertahanan sekarang, Datuk Seri Hishammuddin Hussein.

Susulan itu, kerajaan bertindak menyahklasifikasi dokumen berhubung perolehan LCS dan terbukti terdapat nama pemimpin UMNO yang terlibat secara langsung dalam mengatur projek kapal itu.

Presiden UMNO, Zahid didedahkan dalam dokumen itu menandatangani dalam satu surat yang menyokong perolehan itu diberikan kepada kontraktor pilihannya walaupun pada awalnya menafikan terlibat dalam meluluskan projek tersebut.

Ia sekaligus mengesahkan dakwaan Rafizi terdapat pemimpin utama parti itu yang terlibat dalam skandal tersebut yang didedahkan kepincangannya oleh Jawatankuasa Kira-Kira Wang Negara (PAC) sebelum ini.

Rafizi juga mendakwa skandal tersebut adalah sesuatu yang dirancang oleh ‘jerung’ yang mempunyai kuasa dalam projek LCS di luar pasukan keselamatan negara.

Kuasa yang ada pada ‘jerung’ itu, tambah Rafizi, termasuk melantik kontraktor, menentukan spesifikasi projek, membuat bayaran pendahuluan dan mempunyai wang tunai untuk disalurkan ke luar negara sebelum penghantaran kapal dibuat.

“Saya tengok LCS ini, dua tiga minggu ini memang ada dakwaan. Seorang dah kena dakwa dan saya rasa ada akan kena dakwa lagi.

“Setakat ini saya tahu semua ini melibatkan bekas tentera laut. Dia kata semua yang tamak itu bekas tentera laut, masalahnya ia melebihi kebolehan gred gaji mereka.

“Selapis demi selapis kebenaran terbongkar, apabila kita tengok syarikat palsu dengan secara tersusun cuba meniru nama syarikat yang betul-betul wujud, palsukan dokumen dan alat dibeli di syarikat wujud tapi barang diambil tak ke mana-mana dihantar, kemudian invois pun tak ke mana-mana,” katanya.

Bekas Ahli Parlimen Pandan itu juga berkata skandal berkenaan membabitkan syarikat-syarikat luar pesisir untuk membawa duit keluar.

Untuk rekod, pemberian kontrak pembekalan enam kapal LCS itu diberikan ketika Barisan Nasional (BN)/UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.

Ketika itu, Najib menjadi Perdana Menteri, manakala Zahid sebagai Menteri Pertahanan mulai 2009 hingga 2013, sebelum digantikan Hishammuddin.


Covid-19: Kes di sembilan negeri naik semula, semua bawah 800

Jangkitan baharu Covid-19 dalam tempoh 24 jam sehingga 12 tengah hari tadi di beberapa negeri naik semula, dengan Selangor kembali berada di tangga teratas jumlah kes terbanyak.

Semalam, Selangor merekodkan jumlah jangkitan harian terendah sejak April lalu apabila mencatat 380 kes, namun, hari ini angka itu tidak dapat bertahan apabila 736 individu dijangkiti Covid-19.

Setakat ini Selangor merekodkan 778,292 kumulatif kes positif, dengan 753,105 pesakit telah sembuh, 9,889 kematian, dan 83 kluster masih aktif.

Sehingga semalam, negeri itu turut merekodkan 14,562 kes aktif dengan 13,304 pesakit kini menjalani kuarantin di rumah; 415 ditempatkan di PKRC; 777 dimasukkan ke hospital dan 66 pesakit dirawat di unit rawatan rapi (ICU) dengan 42 daripadanya memerlukan alat bantuan pernafasan.

Secara keseluruhannya, 94.0 peratus atau 4,753,526 populasi di Selangor telah lengkap divaksinasi, 95.4 peratus atau 4,831,385 menerima sekurang-kurangnya satu dos, dan 980,298 individu menerima suntikan dos penggalak.

Negeri lain yang mencatat peningkatan ialah Kelantan sebanyak 396 kes baharu berbanding 249 semalam; diikuti Johor (378 kes baharu, 355 semalam; dan Kuala Lumpur (258 kes baharu, 186 semalam).

Sabah pula mencatat 156 kes baharu berbanding 122 semalam; Melaka (119 kes baharu, 88 semalam); Perak (114 kes baharu, 112 semalam); Putrajaya (35 kes baharu, 30 semalam); dan Perlis (27 kes baharu, 20 semalam).

Sementara itu Ketua Pengarah Kesihatan, Tan Sri Dr Noor Hisham Abdullah berkata, dalam tempoh 24 jam sehingga 12 tengah hari tadi seramai 4,278 pesakit disahkan pulih menjadikan kumulatif 2,642,469 kes sembuh, berbanding 2,724,684 kumulatif kes positif.

Beliau juga memaklumkan daripada jumlah jangkitan baharu hari ini, 58 membabitkan kes import termasuk melibatkan tujuh rakyat asing, manakala 3,082 adalah penularan tempatan dengan 172 membabitkan warganegara asing.

“Dalam tempoh itu empat lagi kluster dikesan menjadikan keseluruhannya 6,086 kluster dengan 5,839 telah ditamatkan dan 247 lagi masih aktif.

“Daripada 3,140 kes harian yang dilaporkan pada hari ini, 64 kes atau 2.0 peratus adalah kategori 3, 4, dan 5; dan 3,076 kes (98.0 peratus) lagi adalah terdiri daripada kategori 1 dan 2.

“Sehingga hari ini seramai 353 pesakit masih dirawat di ICU, dengan 189 daripadanya memerlukan alat bantuan pernafasan,” katanya.


Pelakon bawa watak PMX harap isteri taubat sebelum kena laknat

Pelakon utama yang membawa watak Datuk Seri Anwar Ibrahim dalam filem ‘Anwar The Untold Story’, Farid Kamil, 42, meluahkan harapan untuk melihat isterinya, Diana Danielle, 32, bertaubat sebelum terlambat atas segala perbuatan yang dilakukan.

Sambil tetap memaafkan segala perbuatan Diana terhadapnya, Farid berkata, menjadi tanggungjawabnya sebagai suami untuk membantu Diana kembali ke jalan benar supaya tidak menerima padah.

“Bila saya tahu akibat di sebalik apa yang dilakukan, dia mungkin ditimpa laknat yang saya sendiri tidak boleh ampunkan.

“Sebagai manusia, saya maafkan Diana. Apa sahaja kesalahannya, saya maafkan sebab dia adalah isteri dan ibu kepada dua anak saya,” katanya ditemui di perkarangan Mahkamah Tinggi Syariah, di Shah Alam, hari ini (11 April 2023), menurut TV3.

Farid berkata, dia tetap akan berusaha sedaya upaya menyelamatkan rumah tangga yang dibina sejak 2012 itu.

“Saya tetap mahu selamatkan rumah tangga ini. Saya memang sayangkan Diana dan anak-anak. Semua perkara akan ditentukan oleh mahkamah sebab saya hanya manusia biasa. Saya hanya bertindak sebagai suami yang menuntut hukum-hakam,” katanya.

Farid berkongsi mengenainya selepas menjalani prosiding sulh di Mahkamah Tinggi Syariah, di sini, antara jam 11.45 pagi sehingga 1 petang tadi.

Pelakon itu turut ditemani peguam syarie mewakilinya, Fakhrul Azman Abu Hassan.

Fakhrul kemudian mengesahkan pasangan itu akan menghadiri sulh kedua pada 25 Mei depan berikutan Diana tidak dapat hadir hari ini.

Terdahulu, Farid memujuk Diana dengan mengemukakan tawaran perdamaian membabitkan antaranya aset, barang kemas dan bayaran pendahuluan nafkah bernilai RM319,700.

Farid berharap tawaran dapat melembutkan hati Diana demi masa depan dan kebaikan dua cahaya mata, Muhammad, 10, dan Nur Aurora, 8.


Ringgit menyusut pada sesi pagi, kena tempias kejatuhan Credit Suisse

Nilai ringgit dibuka rendah berbanding dolar AS pada sesi awal urus niaga Khamis apabila dolar kembali kukuh di tengah-tengah pergolakan Credit Suisse, kata seorang penganalisis.

Pada 9 pagi, ringgit menyusut nilai kepada 4.5050/5115 berbanding dolar AS daripada penutupan semalam di paras 4.4810/4870.

Ketua Ekonomi, Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata penurunan ketara harga saham Credit Suisse telah memberikan tekanan kepada aset perbankan, menurut laporan Bernama.

“Situasi dinamik sedemikian telah menyokong nilai dolar AS, menyaksikan Indeks Dolar AS (DXY) memperoleh 1.1 peratus kepada 104.736 mata,” katanya.

Beliau juga berkata mod menghindar risiko telah menjadi lebih ketara apabila pelabur berusaha mencari perlindungan daripada ketidaktentuan pasaran yang lebih besar selain menyedari bahawa harga aset berisiko telah turun, begitu juga dengan hasil Perbendaharaan AS.

“Hasil Perbendaharaan AS 10 tahun menyusut 24 mata asas untuk ditutup pada 3.45 peratus,” katanya sambil menambah gandingan USD/MYR boleh bertahan sekitar RM4.4900 hari ini.

Sementara itu, ringgit tempatan diniagakan kebanyakannya lebih rendah berbanding sekumpulan mata wang utama.

Mata wang tempatan menyusut nilai berbanding pound Britain kepada 5.4393/4472 daripada 5.4292/4364 pada penutup Rabu dan lemah berbanding yen Jepun menjadi 3.3781/3837 daripada 3.3405/3453 semalam, tetapi meningkat berbanding euro kepada 4.7699/7768 daripada 4.7853/7917 sebelumnya.

Pada masa yang sama, ringgit turut diniagakan lebih rendah berbanding mata wang Asean yang lain.

Ringgit menyusut nilai berbanding baht Thailand kepada 13.0395/13.0641 daripada 12.9415/9675 semalam, susut berbanding rupiah Indonesia kepada 292.70/293.30 daripada 291.20/291.80 pada Rabu, turun berbanding dolar Singapura menjadi 3.3353/3406 daripada 3.3291/3341 dan rendah berbanding peso Filipina pada 8.18/8.20 daripada 8.15/8.17
sebelumnya.


Lebih ramai penerima dos penggalak dijangkiti Covid-19

Jangkitan harian positif Covid-19 yang melibatkan penerima dos penggalak vaksin Covid-19, didapati masih mengatasi jumlah kes dalam status lain penerima vaksin dan individu yang tidak divaksinasi.

Data Github Kementerian Kesihatan (KKM) menunjukkan jumlah penerima dos penggalak yang dijangkiti virus SARS-CoV-2 mula mencecah lima digit pada 22 Februari lalu apabila mencatat 10,323 kes.

Pada hari itu negara merekodkan 27,179 jangkitan baharu dengan 11,749 kes melibatkan individu yang lengkap divaksinasi, 4,842 tidak divaksinasi dan 265 belum lengkap divaksinasi.

Jumlah tertinggi individu dewasa yang menerima dos penggalak dan dijangkiti Covid-19 adalah pada 11 Mac lalu membabitkan 18,148 kes.

Semalam (19 April), seramai 3,414 daripada 6,069 individu yang dijangkiti Covid-19 adalah penerima doa penggalak, manakala 1,654 lagi menerima dua dos; 676 individu tidak divaksinasi; dan 325 belum lengkap divaksinasi.

Berikut adalah kumulatif positif sejak awal 2020 lalu hingga semalam mengikut status vaksinasi:

Daripada 12 kes kematian akibat komplikasi Covid-19 yang dilaporkan semalam, lima membabitkan individu yang tidak divaksinasi; empat kes penerima dos penggalak; dan lengkap vaksinasi (tiga).

Sejak awal 2020 hingga semalam seramai 35,449 kematian dilaporkan dengan 22,024 melibatkan individu tidak divaksinasi; 6,446 (menerima dua dos); 6,280 (belum lengkap vaksinasi); dan 698 penerima dos penggalak.

Berikut adalah 45 kes Covid-19 kategori 3, 4 dan 5 yang dicatat semalam mengikut status vaksinasi, umur dan komorbid masing-masing:


KL gantung sementara laluan hijau Malaysia-Singapura

Kuala Lumpur menggantung sementara Skim Laluan Hijau Timbal Balik (RGL) dengan Singapura di peringkat Malaysia bermula 13 Mei ini, kata Ketua Pengarah Kesihatan, Tan Sri Dr Noor Hisham Abdullah.

Sehubungan itu, beliau berkata, pengembara dari Singapura yang mahu memasuki Malaysia bagi tujuan perniagaan perlu menggunakan saluran One Stop Centre (OSC) yang disediakan oleh Lembaga Pembangunan Malaysia (MIDA).

Katanya, langkah itu diambil selepas Singapura disenaraikan sebagai negara yang melaporkan penularan ‘Variant of Concern’ (VOC) SARSCoV-2 dalam komuniti.

“Pengembara masuk ke Malaysia dari Singapura yang menggunakan Skim Periodic Communicating Arrangement (PCA) perlu menjalani kuarantin wajib 14 hari mulai 13 Mei 2021.

“Skim Reciprocal Green Lane (RGL) Malaysia-Singapura digantung sementara waktu di peringkat Malaysia bermula 13 Mei 2021,” katanya dalam kenyataan hari ini.

Dr Noor Hisham berkata, Kementerian Kesihatan Singapura telah melaporkan kes membabitkan varian Afrika Selatan B.1.351, varian United Kingdom B.1.1.7, varian Brazil B.1.1.28 (P1) termasuk Variant of Interest (VOI) dari India iaitu B.1.617.1

Beliau berkata Kementerian Kesihatan (KKM), akan sentiasa mengemaskini senarai negara dengan penularan VOC SARS-CoV-2 dalam komuniti, dan akan memaklumkan kepada umum dari semasa ke semasa.


Rakyat tiada bekalan, tapi ayam Malaysia bertelur untuk eksport?

Menteri kerajaan Pakatan Harapan-Barisan Nasional (PH-BN) yang bercakap mengenai isu telur ayam sepatutnya memberi penjelasan sebenar jumlah pengeluaran telur tempatan dan berapa pula yang dieksport, khususnya ke Singapura.

Ketua Penerangan Bersatu, Datuk Wan Saiful Wan Jan turut mempersoalkan kenyataan bahawa kekurangan bekalan telur ayam masih berlaku di seluruh negara disebabkan ayam belum bertelur.

Kenyataan itu dibuat oleh Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh yang menjangkakan bekalan akan pulih dalam tempoh dua bulan lagi apabila ayam penelur baka baharu itu mula bertelur.

“Kita tidak boleh hendak paksa dia (ayam) bertelur terlalu cepat, jadi enam bulan itu sudah hampir dihujung, dalam satu dua bulan lagi,” katanya Fauziah semalam.

Mengulas perkara itu, Wan Saiful yang juga Ahli Parlimen Tasek Gelugor berkata sekiranya ayam Malaysia tidak bertelur, dari mana pula datangnya telur ayam yang banyak dieksport ke Singapura.

“Saya nak tanya, kalau ayam Malaysia belum bertelur, mana pula datangnya telur ayam yang berbondong-bondong dieksport ke Singapura? Saya harap tak ada Menteri-Menteri PH-BN yang tidak kompeten ini nanti jawab bahawa “by right” kita tak boleh paksa ayam Malaysia bertelur untuk pasaran domestik sebab ayam-ayam ini lebih suka pasaran eksport.

“Sebelum jadi kerajaan bukan main sembang pandai semua perkara, tapi rupanya semuanya tin kosong seperti boss mereka juga.

“Saya mendesak menteri jelaskan kepada rakyat berapa jumlah sebenar eksport telur Malaysia sekarang ini? Sebab sehingga kini kita belum pernah dengar bekalan telur eksport bermasalah. Kenapa eksport boleh tapi bekalan domestik tak selesai?,” katanya dalam kenyataan hari ini (20 Januari 2023).

Pada masa sama, Wan Saiful menggesa kerajaan PH-BN menjelaskan jumlah keseluruhan pengeluaran telur oleh lima syarikat pengeluar telur terbesar tempatan iaitu QL Resources Berhad; LTKM Berhad; CCK Consolidated Holdings Berhad; Lay Hong Berhad; dan Teo Seng Capital Berhad.

Mengikut Perangkaan Ternakan, Jabatan Perkhidmatan Veterinar, kadar pengeluaran telur negara pada tahun 2021 adalah 13,955,240,660 bilion biji telur. Ini hampir 14 bilion biji. Satu jumlah yang besar.

Menurut Wan Saiful jika mengambil kira penggunaan telur oleh rakyat Malaysia berjumlah 30 juta sehari atau 930 juta sebulan seperti diberitahu KPDN, jumlahnya hanya 11.16 bilion biji telur.

“Maksudnya, kalau pengeluaran 14 bilion biji tapi penggunaan hanya 11.16 bilion biji, maka seharusnya bekalan kita cukup, bukan kurang,” katanya.


Kesal sikap Asyraf dedah perbincangan rahsia sehingga menguris hati: Pemuda PAS

Tindakan Ketua Pemuda UMNO Datuk Asyraf Wajdi Dusuki yang secara terbuka mendedahkan perbincangan rahsia melibatkan UMNO dan PAS amat dikesali dan tidak sepatutnya berlaku, kata Ahmad Fadhli Shaari.

Ketua Pemuda PAS itu berkata Asyraf perlu lebih sensitif dan tidak mengeluarkan kenyataan yang mengguriskan hati rakan parti lain, tindakan Asyraf itu disifatkannya sebagai tidak matang dan kesal dengan apa yang berlaku.

“Saya ada ramai sahabat dalam Pemuda UMNO. Saya yakin tidak semua yang bersikap seperti yang ditunjukkan oleh Ketua Pemuda UMNO.

“Saya juga agak kesal dengan apa yang berlaku, sepatutnya beliau lebih kepada kenyataan untuk membina jambatan, memperkukuhkan MN (Muafakat Nasional), bukan dengan cara mendedahkan rahsia-rahsia ataupun perbincangan-perbincangan yang mengguris hati rakan. Saya hanya respons terhadap kenyataan yang dikeluarkan,” katanya dipetik dalam wawancara dengan Utusan Malaysia.

Kedua-dua Ketua Pemuda itu baru-baru ini selepas Pilihan Raya Negeri (PRN) Melaka berperang mulut dengan saling menyindir satu sama lain.

Asyraf menyindir PAS dengan jika mereka menerima pelawaan UMNO tempoh hari, sudah tentu parti itu akan punya wakil di tiga Dewan Undangan Negeri (DUN) dengan mudah termasuk di Bukit Katil yang sejak dari awal ditawarkan UMNO bagi mengalahkan musuh tradisi mereka Amanah.

“Patutnya tidak perlulah bernada angkuh nak gugat kubu kuat BN atau tidak. Lagipun bukankah PAS berulang kali sebut nak lawan DAP-PH (Pakatan Harapan)?

“Kenyataan sebegini buat kita jadi keliru, musuh PAS ni siapa sebenarnya?,” kata Asyraf sambil meletakkan keratan akhbar Utusan bertajuk ‘Pas, PN masih mampu gugat kubu kuat BN’ yang memaparkan gambar Ahmad Fadhli.

Ahmad Fadhli membalas kenyataan Asyraf itu dengan menyindirnya dua kali kalah pilihan raya sebelum ini.

Ahli Parlimen Pasir Mas itu juga menasihatkan Asyraf Wajdi supaya menjaga taraf dengan melakukan sedikit kajian sebelum memberi sebarang ulasan.

“Buat kerja rumah sikit ye, jaga taraf kita tu. Ops maaf, dua kali bertanding pilihanraya dua kali kalah, what do you expect.

“Tidak ada pun dalam kenyataan saya yang PAS mahu gugat kubu BN. Bacalah betul2 sebelum buat komen tu, anda kan Ketua Pergerakan Pemuda,” kata Ahmad Fadhli sebelum ini.

Katanya lagi, kenyataan dikeluarkan bukan bertujuan untuk menyerang Asyraf tetapi sebaliknya memberikan penjelasan terhadap isu yang dibangkitkan sahaja.

“Jadi apabila berlaku serangan demi serangan, maka menjadi tanggungjawab Pemuda PAS memberikan pencerahan, bukan bererti untuk menyerang balas.

“Namun saya masih optimis dalam Pemuda UMNO masih ramai tokoh yang lebih objektif dan jujur dalam membina hubungan PAS dengan UMNO,” katanya lagi.


Tidak dilantik semula jadi MB, Hasni intai bertanding kerusi Parlimen

Susulan tidak dilantik semula menjadi Menteri Besar (MB) Johor, Datuk Seri Ir. Hasni Mohammad memberi isyarat mengintai untuk bertanding di kerusi Parlimen pada pilihan raya umum ke-15 (PRU-15) nanti.

Hasni sebelum ini semasa kempen Pilihan Raya Negeri (PRN) dijadikan ‘poster boy’ untuk Barisan Nasional (BN) dan dijanjikan dilantik semula menjadi MB jika menang, bagaimanapun hasratnya tersebut tidak menjadi kenyataan selepas orang lain yang dilantik.

Berhubung niatnya untuk bertanding kerusi Parlimen, Hasni berkata perkara itu diserahkan sepenuhnya kepada pertimbangan yang akan dibuat oleh pucuk pimpinan tertinggi UMNO.

“Itu saya serahkan kepada pucuk pimpinan, saya bersedia untuk berkhidmat,” katanya dipetik laporan Utusan Malaysia hari ini

Beliau terdahulu mempengerusikan mesyuarat UMNO negeri di ibu pejabat UMNO Johor.

Selain tidak dilantik semula, Hasni juga tidak berada dalam senarai barisan kerajaan negeri baharu yang dipimpin MB Johor, Datuk Onn Hafiz Ghazi.

Namun, Hasni mengambil pendekatan jiwa besar dan mengucapkan tahniah kepada barisan kepimpinan Ahli Majlis Mesyuarat Kerajaan Negeri Johor (Exco) yang baharu.

“Saya tidak akan ambil langkah-langkah untuk menjadi Menteri Besar semula, tidak seperti mana yang dilakukan segelintir pemimpin lain untuk kembali menjadi Perdana Menteri dan sebagainya.

“Tetapi untuk Johor saya tidak akan ambil langkah tersebut. UMNO Johor berpegang dan akan kekal dengan cara Johor, jadi untuk memastikan kesinambungan antara kerajaan negeri dan parti sentiasa terjalin, maka Menteri Besar akan turut menjadi ahli dalam mesyuarat akan datang,” katanya.

Berhubung PRU-15, Hasni mengulas UMNO sudah meminta semua bahagian untuk membuat tinjauan lapangan di peringkat akar umbi sama ada PRU perlu disegerakan atau sebaliknya.

“Dalam mesyuarat ini, kita juga telah meminta semua bahagian untuk membuat tinjauan lapangan di peringkat akar umbi sama ada PRU perlu disegerakan atau sebaliknya.

“Kita maklum dalam Perhimpunan Agung UMNO (PAU) lalu, telah ditetapkan PRU-15 perlu diadakan segera, tetapi UMNO Johor akan dapatkan maklum balas terlebih dahulu,” jelasnya.

Hasni yang juga Ahli Dewan Undangan Negeri (ADUN) Benut itu turut mengulas berhubung cadangan pembangkang untuk sekali lagi bekerjasama antara mereka bagi berdepan BN dalam PRU-15 melalui strategi Khemah Besar.

“Pendekatan khemah besar tidak bererti ia merupakan satu langkah yang akan menggugat akan dapat memastikan BN Johor khususnya kalah dalam PRU akan datang,” jelasnya mengulas cadangan parti politik pembangkang untuk bekerjasama dalam PRU-15 akan datang.

Cadangan ‘Khemah Besar’ antara pembangkang itu telah diutarakan kepimpinan Pakatan Harapan (PH) dalam tempoh berkempen sempena PRN Johor yang lalu.


858 kes baharu, tiga kematian

Jangkitan baharu Covid-19 dalam tempoh 24 jam semalam (Khamis, 22 Disember 2022) masih kekal tiga angka buat enam hari berturut-turut, selain mencatat penurunan, lapor Kementerian Kesihatan (KKM) hari ini.

Pada masa sama, jumlah kes yang masih aktif serta pesakit yang menjalani kurantin di rumah serta yang menerima rawatan di hospital, juga menunjukkan penurunan.

Dalam tempoh semalam sebanyak 858 kes baharu direkodkan, turun berbanding 984 yang dicatat pada Rabu, menurut data KKMNOW yang dikemas kini tengah malam tadi.

Jumlah terbaharu itu menjadikan kumulatif positif sejak 25 Januari 2020 sebanyak 5,021,242 kes dengan 4,969,828 pesakit telah sembuh, termasuk 1,119 yang pulih semalam.

Dalam tempoh semalam juga sebanyak 618 kes melibatkan individu yang telah menerima vaksin dos penggalak; diikuti 138 kes individu lengkap divaksinasi; tiga kes (individu belum lengkap divaksinasi); dan 99 kes (individu tidak divaksinasi).

Rekod KKM juga menunjukkan sebanyak 14,590 kes masih aktif, turun berbanding 14,854 yang dicatat pada Rabu, manakala 13,685 pesakit masih menjalani kuarantin di rumah (13,975 pada Rabu). Tiada pesakit yang ditempatkan di PKRC.

Menurut KKM, seramai 859 pesakit menerima rawatan di hospital, naik sedikit berbanding 842 pada Rabu, dan 46 pesakit dimasukkan ke unit rawatan rapi (37 pada Rabu), dengan 23 pesakit memerlukan alat bantuan pernafasan (22 pada Rabu).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, tiga pesakit meninggal dunia akibat komplikasi Covid-19 semalam. Tiada kes kematian di luar fasiliti kesihatan atau ‘brought in death’ (BID) dilaporkan.

Jumlah itu menjadikan kumulatif kematian sejak 17 Mac 2020 meningkat kepada 36,824 mangsa, termasuk 7,846 kes BID.

Semua kematian itu dilaporkan di Johor, Perak dan Pulau Pinang.


PARLIMEN KE-14 BUBAR

Perdana Menteri Datuk Seri Ismail Sabri Yaakob hari ini (10 Oktober 2022) mengumumkan pembubaran Parlimen ke-14, bagi membolehkan Pilihan Raya Umum Ke-15 (PRU-15) diadakan dalam tempoh 60 hari.

Dalam pengumuman khas yang disiarkan secara langsung ke seluruh negara, Perdana Menteri berkata pembubaran Parlimen telah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Semalam, Ismail Sabri menghadap Yang di-Pertuan Agong memohon perkenan membubarkan Parlimen.

Majlis menghadap itu dibuat sehari sebelum Yang di-Pertuan Agong bersama Raja Permaisuri Agong berkenan berangkat ke London bagi mengadakan lawatan khas bermula 10 hingga 16 Oktober ini.

Istana Negara dalam satu kenyataan mengesahkan lawatan Al-Sultan Abdullah tersebut dan dijadualkan akan bertemu dengan Raja Britain,  King Charles III, di Istana Buckingham, London pada 12 Oktober 2022.

Menurut Artikel 55(4) Perlembagaan Persekutuan, PRU wajib dijalankan dalam tempoh 60 hari daripada tarikh pembubaran Parlimen dan sidang Dewan Rakyat yang seterusnya wajib dilaksanakan dalam tempoh 120 hari daripada tarikh pembubaran Parlimen.

Berdasarkan kepada pengalaman dua pilihan raya yang lalu, PRU akan berlangsung dalam tempoh sebulan selepas Parlimen dibubarkan.

Ini bermakna, pilihan raya akan dilangsungkan ketika negara berdepan ancaman bencana musim tengkujuh dengan hujan lebat di seluruh negara dan banjir, sebagaimana diramal Jabatan Meteorologi Malaysia.

Jika enam negeri yang sekarang ini diperintah PAS dan Pakatan Harapan (PH) kekal dengan keputusan mereka untuk tidak membubarkan Dewan Undangan Negeri (DUN) serentak dengan Parlimen, bermakna hanya tiga negeri sahaja – Perlis, Perak dan Pahang – akan mengadakan PRU-15 serentak.

PH dan PAS – yang juga anggota komponen Perikatan Nasional – telah menyatakan bahawa tiga negeri yang masing-masing dikuasai mereka – Kedah, Terengganu, Kelantan, Pulau Pinang, Negeri Sembilan dan Selangor – tidak akan membubarkan DUN masing-masing serentak dengan PRU-15.

UMNO dan BN tumbang setelah ramai pemimpinnya terlibat dalam jenayah, termasuk rasuah, penyalahgunaan kuasa dan pengubahan wang haram, ketika memerintah negara, terutama melibatkan isu 1Malaysia Development Berhad yang dikaitkan dengan bekas presiden parti Datuk Seri Najib Razak.

PRU-14 sebelum ini diadakan pada 9 Mei 2018 yang menyaksikan buat pertama kali dalam sejarah negara, kerajaan Barisan Nasional (BN) yang memerintah sejak lebih 60 tahun lalu, tumbang, digantikan Pakatan Harapan.

Parlimen Malaysia mengandungi 222 ahli yang dipilih setiap lima tahun sekali menerusi PRU.

Untuk rekod, sehingga 19 Julai lalu, pemilih berdaftar terkini yang diwartakan Suruhanjaya Pilihan Raya Malaysia (SPR) berdasarkan Daftar Pemilih Tambahan Mei 2022 adalah berjumlah 21,136,625 orang.

Daripada jumlah itu, lebih 1,141,749 orang iaitu 5.4 peratus adalah pemilih berumur 18 tahun hingga 20 tahun, manakala baki 19,971,485 orang atau 94.6 peratus ialah pemilih berumur 21 tahun dan ke atas.

Susulan penguatkuasaan had umur pemilih daripada 21 tahun kepada 18 tahun pada 15 Disember 2021, menyaksikan pertambahan ketara pemilih seramai 5.8 juta orang yang mana 1.2 juta orang adalah terdiri daripada golongan anak muda berusia 18 hingga 20 tahun.


Vaksinasi rawatan terbaik di saat pandemik Covid-19

Ketika dunia kini sedang bergelut menghadapi hampir lima juta kematian akibat Covid-19, masa depan pandemik kini hanya bergantung sepenuhnya kepada kadar vaksinasi.

Angka sebenar kematian yang dilaporkan dipercayai lebih tinggi daripada angka rasmi mengikut laporan harian disediakan pihak berkuasa bagi setiap negara.

Pertubuhan Kesihatan Sedunia (WHO) mendapati angka kumulatif kes kematian akibat Covid-19 adalah dua hingga tiga kali ganda lebih tinggi berbanding rekod rasmi kerana kematian sebenar lebih banyak dikaitkan dengan wabak itu.

Menurut majalah The Economist, angka kematian yang lebih tinggi dan merumuskan sekitar 17 juta penduduk dunia terkorban akibat Covid-19.

“Pada pendapat saya, jumlah itu dipercayai lebih tinggi dari nilai sebenar.

“Jumlah korban sebenar mungkin lebih dramatik kerana tiada faktor keselamatan yang diambil, melibatkan sekatan pergerakan dan kadar vaksinasi,” jelas pakar epidemiologi Institut Pasteur, Prof Arnaud Fontanet.

Jelasnya, kewujudan virus ini biasanya terjadi dalam dua tahap, pertama adalah ‘ledakan fasa epidemik’ apabila virus merebak melalui populasi yang tidak pernah dijangkiti sebelum ini.

Tahap kedua pula melibatkan ‘fasa penyelesaian’ apabila imuniti mula terbentuk dan fasa pandemik ini beralih kepada endemik.

Tambahnya, pertama kali dalam sejarah pandemik dunia, usaha vaksinasi dilakukan pada skala global bagi mempercepatkan pemulihan bagi wabak Covid-19 di antara dua tahap tersebut.

Menurut pakar virologi dari French Institute, Jean-Claude Manuguerra memaklumkan wabak Covid-19 ‘menjadi penyebab banyak korban dalam tempoh yang singkat’.

Namun, angka korban disebabkan Covid-19 adalah lebih rendah berbanding sejarah pandemik sebelum ini seperti Selesema Sepanyol (Spanish Flu) disebabkan virus novel lain dan menyebabkan 50 hingga 100 juta populasi dunia terkorban pada tahun 1918 hingga 1919.


Tuduh Pusat beli vaksin mahal, tapi Selangor jual vaksin lagi mahal

Timbalan Menteri Sains, Teknologi dan Inovasi Datuk Ahmad Amzad Hashim mendedahkan rancangan kerajaan PKR Selangor mengenakan bayaran yang tinggi bagi mendapatkan suntikan dua dos vaksin Covid-19 – AstraZeneca.

Beliau membidas langkah itu kerana sebelum ini pembangkang menuduh Kerajaan Pusat membeli vaksin Covid-19 dengan harga yang mahal, tetapi sekarang kerajaan PKR Selangor sendiri mengenakan caj yang lebih mahal.

“Kami mendapati mereka merancang mengenakan RM180 satu dos, RM380 untuk 2 dos vaksin, sedangkan vaksin yang sama dibeli oleh kerajaan (Pusat) dengan kos tidak sampai 1/3 dari apa yang dilaporkan mahu dikenakan.

“Aneh di sebalik mempertikaikan pelbagai usaha vaksin dilaksanakan oleh kerajaan, membuat dakwaan boleh mendapatkan sendiri vaksin, memfitnah kerajaan kononnya kos pembelian vaksin oleh kerajaan adalah mahal,” katanya dipetik daripada tulisannya dalam Harakah.

Beliau dipercayai merujuk perkara itu berkaitan program SELangkah yang dilancarkan kerajaan PKR Selangor baru-baru ini.

Menerusi aplikasi itu, Syarikat Selgate Corporation Sdn Bhd akan berurus niaga dalam pembelian vaksin yang kemudian dijual kepada pihak kilang untuk disuntik kepada pekerja mereka, bukan diberikan percuma kepada rakyat negeri tersebut walaupun setiap hari merekodkan jangkitan harian tertinggi.

Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga Selangor, Dr Siti Mariah Mahmud sebelum ini mendakwa pihak kilang sanggup membeli vaksin melalui kerajaan negeri.

Mengulas lanjut Ahmad Amzad turut mengecam perbuatan tidak beretika pihak pengurusan aplikasi SELangkah yang mendaftar nama orang ramai tanpa kebenaran individu terbabit bagi mendapatkan AstraZeneca.

“Terdapat pendaftaran dalam jumlah yang ramai namun daripada satu sumber sahaja. Lebih parah, terdapat individu yang tidak memberikan kebenaran mendaftar dan ini sangat tidak beretika.

“Walaupun pendaftaran vaksin amatlah digalakkan, sistem sedia ada yang diamalkan oleh negara ketika ini adalah Opt-in. Mendaftarkan individu untuk menerima vaksin tanpa kelulusan individu adalah tidak beretika,” katanya.

Ahli Parlimen Kuala Terengganu itu juga berkata perbuatan itu menyebabkan sistem teknologi pendaftaran tersekat sehingga menutup peluang orang ramai yang menggunakan telefon pintar untuk mengakses dan mendaftar sendiri.

“Kita mengesan pendaftaran dalam jumlah yang ramai ini dilakukan melalui aplikasi SELangkah milik Kerajaan Selangor. Kami memandang serius mengenai etika ini dan mengharapkan kerajaan mengambil tindakan yang serius terhadap apa yang berlaku,” katanya.


KKM kesan dua sub-varian Omicron lebih pantas berjangkit

Kementerian Kesihatan (KKM) mengesan dua kes sub-varian Covid-19 Omicron iaitu BA.5 dan satu BA.2.12.1, yang mencetuskan kebimbangan pakar kesihatan di Amerika Syarikat (AS).

Dua sub-varian baharu Omicron itu sedang merebak ke seluruh AS, membuatkan pakar bimbang tentang kebolehjangkitannya di tengah-tengah pandemik Covid-19 di AS.

Menteri Kesihatan Khairy Jamaluddin berkata kedua-duanya telah dikategorikan Pertubuhan Kesihatan Sedunia (WHO) sebagai VOC-LUM atau varian di bawah perhatian.

“Setakat ini, faktor risiko kekal sama,” katanya.

Kedua-dua varian telah dilaporan sebagai versi untuk lebih mudah berjangkit berbanding virus asal SARS-CoV-2.

Pusat Pencegahan dan Kawalan Penyakit Eropah (ECDC) mengklasifikasikan sub-varian itu sebagai varian yang membimbangkan (VOC), sekali gus menunjukkan impak yang signifikan terhadap kebolehjangkitan, keterukan dan/atau imuniti.

Sementara itu, memetik Bernama, Khairy dalam video yang dimuat naik dalam Twitter WHO hari ini berkata Malaysia telah memastikan perancangan yang disediakan Kementerian Kesihatan bagi orang ramai memutuskan untuk sama ada mereka divaksin atau tidak (untuk Covid-19), adalah semudah mungkin.

“Kementerian Kesihatan tahu bahawa akan ada keraguan (dalam mendapatkan vaksin Covid-19). Permudahkan (vaksinasi) untuk mereka (rakyat Malaysia), buat ia boleh difahami, terjemahkannya kepada seberapa banyak dialek yang mungkin, dapatkan petugas kesihatan pergi ke komuniti yang terpinggir jauh di pedalaman untuk membawa vaksin kepada mereka,” katanya.

Khairy berkata perkara itu bukan sahaja mengenai berkomunikasi tetapi ia berkaitan untuk membuat orang ramai mengubah tingkah laku mereka, menyesuaikan tingkah laku mereka lebih daripada Covid-19, sains tingkah laku sebenarnya adalah barisan pertahanan pertama untuk penjagaan kesihatan awam.

“Jika anda boleh membuat orang berkelakuan berbeza untuk mempunyai tabiat menjaga kesihatan, untuk pergi mendapatkan vaksinasi mereka, maka ini akan memperkuatkan semua perkara dalam sistem penjagaan kesihatan,” katanya.

Khairy menjawab soalan mengenai bagaimana Malaysia menggunakan sains tingkah laku dalam kempen vaksinasi Covid-19.


Jangkitan turun, 258,985 kes aktif, empat kluster pendidikan dikesan

Jangkitan Covid-19 di seluruh negara dalam tempoh 24 jam semalam, Isnin, 21 Februari 2022, turun sedikit berbanding Ahad, namun kekal mengatasi angka tertinggi dicatat sepanjang 2020 dan 2021.

Berdasarkan statistik laman sesawang Covidnow kendalian Kementerian Kesihatan (KKM) yang dikemas kini tengah malam tadi, seramai 25,099 individu disahkan dijangkiti Covid-19, berbanding 26,832 kes pada Ahad.

Angka itu menjadikan kumulatif positif sebanyak 3,246,779 kes – ketiga tertinggi dalam kalangan negara-negara ASEAN.

Dalam tempoh 24 jam itu juga seramai 17,749 pesakit telah sembuh, menjadikan kumulatif kes pulih sebanyak 2,955,404 kes, sementara kes kematian naik kepada 32,390 setelah 43 lagi pesakit Covid-19 meninggal dunia direkodkan semalam.

Sebanyak 258,985 kes aktif turut dilaporkan dengan 245,875 pesakit menjalani kuarantin di rumah; 5,055 ditempatkan di PKRC; 7,783 dimasukkan ke hospital; dan 272 pesakit dirawat di unit rawatan rapi (ICU), termasuk 164 daripadanya yang memerlukan alat bantuan pernafasan.

Hanya empat kluster baharu dilaporkan semalam dengan semuanya membabitkan kluster pendidikan iaitu dua di Kelantan dan masing-masing satu di Negeri Sembilan dan Selangor.

Dua kluster pendidikan di Kelantan ialah Kluster Kampung Kubang Keladi melibatkan daerah Bachok dan Kota Bharu dengan 43 kes positif; dan Kluster Kampung Landar, Pasir Mas (30 kes).

Kluster Jalan Pantai Telok Pelanduk pula dicatat di Port Dickson, Negeri Sembilan melibatkan sembilan kes, dan Kluster Jalan Tasik Puteri di Gombak, Selangor (32 kes).

Bagi pecahan kes harian pula sebanyak 10 negeri merekodkan penurunan jangkitan, manakala kes di enam negeri lagi meningkat.

Kes di Johor – negeri yang akan berdepan Pilihan Raya Negeri (PRN) pada 12 Mac depan – meningkat semula daripada 2,644 pada Ahad kepada 2,697 semalam, menjadikan kumulatif positif sebanyak 304,241 kes.

Negeri itu juga merekodkan 274,156 kes sembuh, 3,996 kes kematian dan 26,089 kes aktif, termasuk 24,477 pesakit menjalani kuarantin di rumah.

Seramai 357 lagi pesakit Covid-19 di Johor ditempatkan di PKRC; 1,220 dimasukkan ke hospital; dan 35 pesakit dirawat di ICU dengan 26 daripadanya memerlukan alat bantuan pernafasan.

Sehingga Ahad seramai 3,057,015 atau 80.6 peratus populasi di negeri itu telah lengkap divaksinasi, manakala 3,134,197 atau 82.6 peratus lagi menerima sekurang-kurangnya satu dos, dan 1,803,661 atau 66.0 peratus individu dewasa menerima dos penggalak.

Johor juga mencatat 66 kluster lagi yang masih aktif.

Sementara itu, Kedah turut mencatat peningkatan kes harian semalam daripada 2,254 pada Ahad kepada 2,486 kes semalam; diikuti Kelantan (1,900 semalam, 1,605 Ahad); Negeri Sembilan (1,325 semalam, 690 Ahad); Perak (465 semalam, 358 Ahad); dan Perlis (219 semalam, 113 Ahad).


Ahli Parlimen terima dos penggalak bermula hari ini

Ahli Parlimen hari ini mengambil peluang mendapatkan suntikan dos penggalak vaksin COVID-19 yang disediakan Kementerian Kesihatan (KKM) di Bangunan Parlimen.

Yang Dipertua Dewan Rakyat, Datuk Azhar Azizan Harun, berkata pemberian dos penggalak di Bangunan Parlimen itu bagi memastikan tahap keselamatan semua Ahli Parlimen berada pada tahap optimum kerana mereka sering berjumpa rakyat dan pulang ke kawasan masing-masing khususnya ketika musim banjir.

“Saya ingin mengucapkan terima kasih kepada Kementerian Kesihatan kerana menyediakan dos penggalak kepada semua Ahli Parlimen,” katanya lapor Bernama hari ini.

Beliau terdahulu meninjau proses pemberian dos penggalak dan turut menerima suntikan itu.

KKM hari ini memberikan dos penggalak Pfizer bermula jam 9.30 pagi sehingga jam 4 petang di Dewan Bankuet di Bangunan Parlimen.

Berdasarkan tinjauan Bernama, rata-rata Ahli Parlimen mula menunggu giliran masing-masing seawal jam 9.20 pagi.

Turut kelihatan Menteri Kanan Perdagangan Antarabangsa dan Industri, Datuk Seri Mohamed Azmin Ali; Menteri Luar, Datuk Saifuddin Abdullah dan Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin.

Pemberian dos penggalak bermula di seluruh negara 13 Oktober lalu untuk individu yang mendapat dos lengkap vaksin bagi memastikan imuniti yang diterima selepas dos lengkap dapat dikekalkan bagi tempoh optimum, khususnya terhadap jangkitan varian Delta.


PMX tunjuk dokumen FSRA berkaitan sukuk, bukan hapus hutang peneroka

Dokumen Akaun Rizab Perkhidmatan Kewangan (FSRA) didedahkan Perdana Menteri Datuk Seri Anwar Ibrahim selepas menerima tuntutan saman kerana membuat fitnah terhadap Tan Sri Muhyiddin Yassin berhubung isu penghapusan hutang peneroka FELDA.

Dalam kenyataan Anwar yang juga Menteri Kewangan itu, dokumen perjanjian FSRA itu adalah berhubung Jaminan Kerajaan kepada FELDA dan ia juga tidak menyentuh secara spesifik berhubung penghapusan hutang peneroka seperti yang diwar-warkan oleh beliau kepada orang ramai sebelum ini.

“Saya kemukakan sebahagian dokumen perjanjian ‘Assignment for Financial Service Reserve Account’ (FSRA) terkait Jaminan Kerajaan kepada Lembaga Kemajuan Tanah Persekutuan (FELDA) yang saya tandatangani.

“Justeru itu, saya mendesak Tan Sri Muhyiddin untuk memohon maaf atas fitnah yang dilemparkan kepada saya,” katanya dalam satu kenyataan, hari ini.

Semalam, Muhyiddin menuntut Anwar membuat permohonan maaf tanpa syarat dan terbuka secara bertulis susulan kenyataannya yang mendakwa hutang peneroka FELDA berjumlah RM8.3 bilion tidak pernah dilupuskan bawah pentadbiran Perikatan Nasional (PN) sebelum ini.

Tuntutan itu dikemukakan dalam surat bertarikh 18 Julai menerusi firma guaman Rosli Dahlan Saravana Partnership.

Selain itu, dalam tempoh 24 jam dari penerimaan surat berkenaan, Anwar juga perlu mengemukakan surat atau dokumen yang ditandatangani mengatakan beliau sebagai Menteri Kewangan pada akhir Jun lalu meluluskan pelupusan hutang peneroka FELDA bernilai RM8.3 bilion.

Sementara itu, portal BH melampirkan salinan arahan pembayaran dibuat Kementerian Kewangan (MOF) kepada FELDA Sukuk pada 20 Julai 2023 dengan sejumlah wang RM990 juta.

Dalam kenyataan dikeluarkan Pejabat Perdana Menteri (PMO), turut disertakan dokumen perjanjian antara Kerajaan Malaysia dan FELDA dengan Amanahraya Trustees Berhad sebagai Pemegang Amanah Sukuk.


Keluar parti kerana tak dicalon bukti penting diri sendiri: Ahmad Faizal

Tidak ada ahli Bersatu yang sepatutnya mengeluarkan ugutan atau sabotaj terhadap parti mereka sendiri, kata Timbalan Presiden parti, Datuk Seri Ahmad Faizal Azumu.

“Semua ahli parti harus menghormati keputusan yang dibuat parti.

“Walau apa pun keputusan (Bagan Serai) Noor Azmi perlu memahami dan menghormatinya.

Sebagai ahli parti, beliau perlu menyokong sesiapa yang parti telah memutuskan untuk bertanding di sana,” katanya.

Beliau berkata demikian kepada media selepas menghadiri majlis pecah tanah Pusat Belia Perak di Tambun, hari ini (30 Oktober 2022).

Beliau menjawab spekulasi bahawa penyandang kerusi Parlimen Bagan Serai Datuk Noor Azmi Ghazali akan bertanding sebagai calon Bebas jika beliau tidak diturunkan bagi mempertahankan kerusi itu pada Pilihan Raya Umum Ke-15 (PRU-15).

Ahmad Faizal menambah, Noor Azmi tidak pernah menyebut bertanding sebagai calon Bebas kepadanya.

“Jika ada pemimpin (ahli politik) mahu keluar parti kerana tidak dicalonkan dan bertanding sebagai Bebas, mereka berjuang untuk diri sendiri. Mereka sepatutnya mematuhi arahan parti,” katanya.

Pada 27 Oktober lalu, Noor Azmi dilaporkan berkata beliau mahu mempertahankan kerusinya di Bagan Serai dan tidak berminat untuk bertanding di tempat lain dalam PRU-15.

PKR pada 28 Oktober lalu mengumumkan Siti Aisyah Syed Ismail akan bertanding di Bagan Serai dan juga diduga PAS akan meletakkan calon di kawasan itu.

Pada PRU-14, Noor Azmi bertanding sebagai calon Barisan Nasional dan menang dengan majoriti 172 undi tetapi menyertai Bersatu pada November 2018.


12 lelaki dikompaun solat berjemaah tanpa patuhi SOP PKP 3.0

Dua belas lelaki tempatan termasuk seorang warga Indonesia dikompaun kerana berkumpul menunaikan solat berjemaah di ruang sebuah premis tanpa mematuhi prosedur operasi standard (SOP) Perintah Kawalan Pergerakan (PKP) di Nilai, Negeri Sembilan, semalam.

Ketua Polis Daerah Nilai Superintendan Mohd Fazley Ab Rahman berkata, polis melakukan serbuan di premis berkenaan bersama Jabatan Hal Ehwal Agama Islam Negeri Sembilan (JHEAINS) pada jam 1.30 petang semalam.

“Semasa serbuan dijalankan didapati seramai 12 individu iaitu 11 lelaki berbangsa Melayu dan 1 lelaki warganegara Indonesia sedang berkumpul menunaikan solat secara berjemaah di dalam riangan premis tersebut.

“Pemeriksaan lanjut mendapati premis tersebut tiada kebenaran untuk menjalankan aktiviti solat berjemaah dan juga didapati mereka telah melakukan kesalahan berkumpul di dalam premis, tanpa memakai pelitup muka serta gagal membuat imbasan aplikasi MySejahtera untuk check ini di premis atau menulis secara manual,” katanya.

Beliau berkata, semua individu terbabit dikenakan kompaun mengikut Peraturan 17 Peraturan-Peraturan Pencegahan dan Pengawalan Penyakit Berjangkit 2021.

Katanya, jumlah kompaun yang boleh dikenakan adalah antara RM1,500 hingga RM4,000 tiap seorang.

Dalam satu lagi kes, Mohd Fazley berkata polis menahan 19 warga asing dalam Op Pematuhan Covid-19 di kawasan sempadan pentadbiran Ibu Pejabat Polis (IPD) Nilai dan IPD Kajang pada 16 Mei lalu.

Katanya, warga negara asing berusia antara 20 hingga 42 tahun itu ditahan kerana merentasi batu halangan serta kawad berduri yang diletak pihak berkuasa bagi menghalang aktiviti rentas negeri dan daerah tanpa kebenaran.